Kejohanan cyclocross bakal uji kemampuan peserta
Oleh MUHAMMAD ZUHAILY BADLISHAH

13 September 2022, 8:38 pm
KUALA LUMPUR – Buat julung kalI saingan Cyclocross bakal dianjurkan di Malaysia yang membabitkan tiga siri perlumbaan tempatan yang diakhiri dengan satu pusingan bertaraf antarabangsa.
Perlumbaan berbasikal yang lebih dikenali dengan nama singkatan CX itu dianjurkan oleh Persatuan Rakan Promosi Pelancongan Malaysia dan Persekutuan Kebangsaan Berbasikal Malaysia (PKBM) dengan membabitkan enam kategori penyertaan.
Ketua pegawai operasi kejohanan, Mohd. Amrin Zairy Adham berkata, CX merupakan gabungan tiga disiplin utama berbasikal dalam satu masa iaitu basikal bukit, basikal lebuh raya dan merentas halangan.
“CX lebih dianjurkan di negara-negara barat seperti Eropah dan Amerika Syarikat sekitar bulan Oktober hingga Februari setiap tahun mengikut kalender siri dunia Kesatuan Berbasikal Antarabangsa (UCI).
“Kali ini komuniti CX di Malaysia berpeluang untuk mempamerkan kemampuan mereka menyertai tiga siri perlumbaan di Perak, Putrajaya dan Pahang dengan mengharungi halangan yang direka khas di dalam litar.
“Ia merangkumi halangan semula jadi, bentuk permukaan muka bumi serta laluan teknikal yang pastinya mencabar, memberi kepuasan serta pengalaman unik kepada para peserta dan juga penonton,” katanya.

Selain membuka peluang kepada pelumba tempatan dan antarabangsa, penganjuran itu juga mampu mempromosikan sektor pelancongan sukan di Malaysia khususnya negeri-negeri yang menjadi tuan rumah.
Siri 1 bakal membuka tirainya pada 22 dan 23 Oktober 2022 di Gunung Lang, Ipoh, Perak, manakala Siri 2 pula dijadualkan fi Padang Semarak Wetlands, Putrajaya pada 26 dan 27 November depan.
Siri 3 yang juga aksi Grand Final pula akan dianjurkan di Taman Awam Bera, Pahang pada 17 Disember selain satu perlumbaan khas Kejohanan Cyclocross Antarabangsa Malaysia bakal diadakan di venue sama keesokannya (18 Disember).
Empat kategori lelaki yang dipertandingkan ialah terbuka, master, bawah 23 tahun dan mountain bike (MTB) terbuka, manakala dua acara terakhir adalah terbuka wanita dan MTB terbuka wanita.
“Hadiah wang tunai keseluruhan bagi setiap siri perlumbaan berjumlah RM11,500 dan Grand Final akan memenangi RM30,000.
“Setiap pemenang juga bakal merangkul jersi utama kejohanan bagi setiap kategori yang dipertandingkan,” kata Amrin yang juga bertindak sebagai pengarah acara. – KOSMO! ONLINE


Pengantin diminta tandatangan kontrak benarkan suami main kriket selepas berkahwin
Oleh KOSMO!

13 September 2022, 9:15 pm
NEW DELHI – Seorang pengantin lelaki di negeri Tamil Nadu, India, menyediakan kontrak bagi menetapkan syarat kebenaran kepadanya untuk bermain kriket pada hujung minggu meskipun selepas berkahwin, lapor laman berit India Today semalam.
Hariprasad yang merupakan seorang profesor sebuah kolej swasta di bandar Theni, melangsungkan perkahwinan dengan seorang gadis bernama Pooja pada Ahad lalu.
Bagaimanapun, ketika majlis berlangsung, rakan-rakannya membawa sekeping dokumen kontrak untuk ditandatangani oleh Pooja sebelum mengahwini lelaki tersebut.
“Saya, Pooja, dengan ini membenarkan Hariprasad untuk bermain kriket pada hari Sabtu dan Ahad untuk pasukan SuperStar Cricket,” demikian menurut ikrar pada kontrak tersebut.
Pengantin perempuan yang pada awalnya terkejut kemudian menurunkan tandatangan sambil disambut dengan kelegaan oleh rakan-rakan suaminya.
Hariprasad merupakan seorang peminat sukan kriket yang turut menjadi kapten bagi pasukan SuperStar Cricket.

Idea untuk menulis kontrak tersebut dicadangkan oleh rakan-rakannya bagi memastikan Hariprasad tidak berdepan sebarang halangan untuk meneruskan minatnya selepas berkahwin. – Agensi


Penggiat seni tuntut hak royalti daripada Prism Berhad
Oleh NUR EMIRA SAIZALI

13 September 2022, 7:25 pm
SHAH ALAM – Seramai 32 penggiat seni tanah air termasuk penyanyi dan pemuzik memfailkan notis usul berserta afidavit sokongan bagi mendapatkan kebenaran Mahkamah Tinggi Kuala Lumpur untuk memfailkan saman bagi menuntut pembayaran royalti daripada Prism Berhad.
Notis usul difailkan melalui firma Tetuan Kamaruzaman Arif & Sofiah pada 9 September lalu yang julung-julung kali dilakukan oleh penggiat seni tanah air.
Antara penyanyi yang terlibat dalam memfailkan notis usul ini ialah Datuk Dj Dave, Datuk Jamal Abdillah, Datuk Malek Ridzuan, Azharina dan Aris Ariwatan.
Wakil Tetuan Kamaruzaman Arif & Sofiah, Datuk Kamaruzaman berkata, semenjak tahun 2017 sehingga 2021 tiada sebarang pengagihan royalti dibuat kepada pihak plaintif.
“Menurut perlembagaan Prism Berhad, bayaran royalti pelaku hendaklah diagihkan sekali setahun tetapi semenjak tahun 2017 sehingga 2021 tiada sebarang bayaran diberikan kepada penghiat seni terbabit walaupun telah dituntut.
“Maka kami telah failkan notis usul bersetta afidavit dan telah didaftar di mahkamah. Ini ialah tindakan berkumpulan dan individu serta mahu satu pengisytiharan bahawa royalti yang dikutip ialah wang amanah,” katanya pada sidang akhbar di sini hari ini.

Tambahnya, antara tuntutan lain yang dilakukan oleh kesemua penggiat seni terhadap Prism Berhad ialah Pecah Kontrak, Perlanggaran Amanah dan Doktrin Pengesanan.
“Ini baru titik permulaan untuk mengesan kewujudan kutipan tersebut, siapa yang mengawal selia, ke mana saluran wang tersebut dan adakah pengurusan duit tersebut sah di sisi undang-undang.
“Selain itu, kami juga ingin tahu cara pengagihan kiraan royalti dan apakah sistem yang digunakan,” katanya lagi.
Ujar Kamaruzaman, pihaknya juga menolak sekiranya defendan ingin menyelesaikan di luar mahkamah.
“Kami mahu gunakan sistem perundangan untuk pihak plaintif menuntut hak mereka dalam isu royalti. Biarlah semuanya terjawab di mahkamah agar kebenaran terbongkar.
“Ini bukan sahaja perjuangan 32 penggiat seni tetapi juga mewakili 1,632 ahli Prism Berhad lain serta pelapis muda industri seni tempatan.
“Jadi, dengan wujudnya tindakan mahkamah ini, harapnya sinar harapan kepada penggiat industri seni untjm
Konflik royalti tercetus selepas berlaku pertikaian perundangan antara Public Performance Malaysia Sdn. bh. (PPM), Recording Industry Association of Malaysia (RIM) dan Prism Berhad.
Perkara itu mengakibatkan Prism Berhad digulungkan perintah Mahkamah Tinggi Kuala Lumpur pada 2018 sebelum dikawal selia oleh Jabatan Insolvensi Malaysia (MDI).
Kemelut tersebut seterusnya mengakibatkan pengagihan royalti terjejas dalam kalangan ahli Prism. – KOSMO! ONLINE


Kedah hampir terima aib seperti Perak
Oleh MOHD. FITRIE MUHAMAD

13 September 2022, 8:03 pm
NAIB juara bola sepak Sukan Malaysia (Sukma), Kedah hampir menerima aib sama seperti juara bertahan, Perak apabila terikat tanpa jaringan dengan Perlis pada aksi Kumpulan D di Stadium Universiti Tenaga Nasional (Uniten) sebentar tadi.
Walaupun mempamerkan aksi agresif di babak pertama, Kedah dihimpit kecewa selepas gagal menyudahkan beberapa peluang terbaik.
Bersambung kedua, kegagalan jentera tengah Kedah untuk berfungsi lebih baik buka peluang buat Perlis mendominasi permainan namun turut dihimpit masalah ketumpulan penyudah.
Memandangkan Kumpulan D hanya diisi tiga pasukan, keputusan seri ini menyaksikan Perlis dan Kedah tiada pilihan lain kecuali perlu menang ke atas Pulau Pinang.
Perlis terlebih dulu akan menentang Pulau Pinang, Khamis ini di venue sama manakala Kedah akan melengkapkan aksi Kumpulan D, Sabtu ini.
Dalam aksi Kumpulan C di Stadium Universiti Kebangsaan Malaysia (UKM), Terengganu terikat 2-2 dengan Sabah.


Antigua dan Barbuda mahu keluar, jadi republik
Oleh KOSMO!

13 September 2022, 8:00 pm
SAINT JOHN’S, Antigua dan Barbuda – Perdana Menteri Antigua dan Barbuda, Gaston Browne menyatakan bahawa negara rantau Caribbean itu akan mengadakan pungutan suara rakyat mengenai rancangan untuk menjadi sebuah republik sekali gus menolak Raja Charles III sebagai ketua negara dalam masa beberapa tahun akan datang.
Menurut stesen penyiaran CNN, bekas tanah jajahan Britain itu memperoleh kemerdekaan dari London pada 1981. Bagaimanapun, ia merupakan satu daripada 14 negara di dunia di mana monarki Britain merupakan ketua negara.
Antigua dan Barbuda juga merupakan sebahagian daripada negara Komanwel yang terdiri daripada 15 negara anggota dengan kebanyakan negara merupakan bekas tanah jajahan Britain.
Bagaimanapun, selepas Raja Britain yang baharu ditabal, Raja Charles III diumum sebagai Raja Antigua dan Barbuda Sabtu lalu, Browne berkata, kerajaannya merancang untuk mengadakan referendum mengenai sama ada negara itu akan menjadi republik dalam masa  tiga tahun akan datang.
“Perkara ini perlu diputuskan secara pungutan suara bagi memberi peluang kepada rakyat untuk membuat keputusan.
“Ini bukan tindakan untuk bermusuh atau mewujudkan perbezaan antara Antigua dan Barbuda serta sistem beraja,” katanya.

Tambah Browne, tindakan tersebut merupakan langkah terakhir bagi melengkapkan kitaran kemerdekaan untuk menjadi sebuah negara yang berdaulat sepenuhnya.
Isu tersebut mula dibangkitkan pada Mac lalu apabila sistem monarki Britain meneruskan peranannya di wilayah itu selepas Putera William dan Kate Middleton yang ketika itu bergelar Duke and Duchess of Cambridge, melawat tiga negara Komanwel iaitu Belize, Jamaica dan Bahamas.
Lawatan tersebut terpalit dengan beberapa isu, di mana mereka dimaklumkan oleh Perdana Menteri Jamaica bahawa negara itu sedang bergerak ke hadapan dan mencapai cita-cita sebenarnya untuk merdeka.
Tahun lalu, Barbados memutuskan  hubungan monarki dengan Britain apabila mengisytiharkan negara itu sebagai republik. – Agensi


Nora gembira anak gadis warisi bakat seni
Oleh MOHAMMAD SHAHEMY AZMI

13 September 2022, 7:12 pm
PETALING JAYA – “Awak memang berbakat. Bakat yang dikurniakan dan dianugerahkan oleh Allah SWT.”
Demikian kata-kata pujian oleh penyanyi Datuk Nora Ariffin terhadap anak perempuannya, Putri Dahlia apabila berkongsi rasa gembira atas bakat seni yang dikurniakan kepada gadis tersebut.
Menurut Nora, dia percaya darah seni yang mengalir dalam tubuh Dahlia adalah bakat yang diwarisi daripada arwah bapanya iaitu komposer terkenal negara, Allahyarham Johan Nawawi selain ‘menumpang’ sedikit bakat daripadanya sebagai seorang penyanyi.
“Putri Dahlia mewarisi bakat daripada ayahnya, arwah Johan Nawawi. Kalau pun ada daripada saya mungkin sedikit sahaja.
“Sebagai ibu, saya tumpang gembira dan sentiasa berdoa agar Putri Dahlia diberikan peluang untuk melangkah lebih jauh dan kekal dengan keunikan tersendiri,” katanya.
Ujar pelantun lagi Dipersimpangan Dilema itu lagi, dia berharap agar Dahlia yang kini berusia 16 tahun boleh menjadi seorang bintang yang bersinar dan percaya serta yakin dengan diri sendiri.

Pada masa sama, Nora turut menitipkan kata-kata nasihat kepada Dahlia tentang kehidupan seorang artis yang akan melalui fasa naik turun dalam kerjaya.
“Lumrah kehidupan. Itu adalah proses sebagai artis ibarat putaran roda. Bila sudah meningkat usia, kita wajar memberi laluan kepada legasi dan generasi baharu untuk terus mewarnai industri,” katanya dalam Instagram.
Tambah Nora, dia sangat bersyukur apabila mampu bertahan selama 30 tahun sejak berkecimpung dalam bidang seni dan dikurniakan pelbagai anugerah dan pengalaman tidak terhingga untuk dikongsikan.
“Alhamdulillah, 30 tahun menjadi anak seni. Saya sudah cukup bersyukur dengan segala anugerah dan pengalaman yang ada dan bersedia untuk berkongsi ilmu.
“Selamat maju jaya sayang. Saya bangga dengan awak,” kata Nora.
Sekadar info, lagu nyanyian Dahlia menerusi lagu Old Love bersama penyanyi Yuji telah mendapat perhatian pendengar yang memuji keunikan suara miliknya.
Lebih membanggakan apabila lagu tersebut menduduki tangga pertama dalam carta Spotify Malaysia. – KOSMO! ONLINE


Kemunculan pertama Sultanah Kelantan
Oleh KOSMO! dan MUHAMMAD AYMAN GHAFFA

13 September 2022, 7:43 pm
KOTA BHARU – Sultanah Kelantan, Nur Diana Petra Abdullah, berkenan menerima mengadap Pertubuhan Kerabat D’Raja Kelantan (PKDK) yang diadakan di Istana Negeri Kubang Kerian, di sini hari ini.
Unit Media Pejabat Sultan Kelantan dalam satu kenyataan berkata, baginda turut berkenan mengurniakan cenderamata kenangan kepada semua ahli rombongan.
Sultanah Kelantan (kiri) berkenan mengurniakan cenderamata kenangan kepada salah seorang ahli rombongan PKDK di Istana Negeri Kubang Kerian, Kota Bharu hari ini. FOTO IHSAN UNIT MEDIA PEJABAT SULTAN KELANTAN
Rombongan PKDK diketuai oleh Presiden Pertubuhan Kerabat D’Raja Kelantan, Yang Mulia Tengku Ramizan Tengku Abdul Aziz dan beberapa ahli pertubuhan yang lain.
Hadir sama menyambut Sultanah Kelantan ialah Tengku Sri Kelana D’Raja Kelantan, Datuk Seri Raja Rezza Shah, Tengku Kaya Perkasa, Yang Mulia Datuk Dr. Tengku Mohamed Faziharudean Tengku Feissal dan pegawai-pegawai Istana Kelantan.
Sultanah Kelantan (tengah) bergambar bersama rombongan PKDK di Istana Negeri Kubang Kerian, Kota Bharu hari ini. FOTO IHSAN UNIT MEDIA PEJABAT SULTAN KELANTAN
Berdasarkan rekod, ia merupakan kemunculan pertama Nur Diana Petra di Istana Kelantan selepas diisytihar sebagai Sultanah Kelantan pada 2 Ogos lalu. – KOSMO! ONLINE


Amaran cuaca buruk di 7 negeri
Oleh ZULKIFLI MANZOR

13 September 2022, 7:58 pm
PETALING JAYA – Ribut petir, hujan lebat dan angin kencang dijangka berlaku di beberapa kawasan di tujuh negeri malam ini.
Jabatan Meteorologi Malaysia (MetMalaysia) berkata, negeri terlibat adalab Perak, Kelantan, Terengganu, Pahang, Johor, Sarawak dan Sabah.
“Perak di Hulu Perak. Kelantan di Tumpat, Pasir Mas, Kota Bharu, Jeli, Tanah Merah dan Gua Musang. Terengganu di Dungun dan Kemaman.
“Pahang di Lipis, Raub, Bentong, Temerloh, Bera dan Rompin. Johor di Segamat dan Kluang,” kata MetMalaysia dalam satu kenyataan hari ini.
Menurut MetMalaysia, cuaca buruk diramalkan di Sarawak di Kuching, Serian, Samarahan dan Sri Aman, manakala Sabah di Pantai Barat (Ranau) dan Sandakan (Beluran) – KOSMO! ONLINE


MOM harap PSM, Mastaf mampu cari titik persamaan
Oleh MUHAMMAD RIDUAN MOHD HANAFIAH

13 September 2022, 8:00 pm
TITIK kesepakatan antara Persatuan Sepak Takraw Malaysia (PSM) dan Persekutuan Sepak Takraw Malaysia (Mastaf) mungkin akan diketahui minggu ini menerusi satu mesyuarat terakhir yang dilakukan Pesuruhjaya Sukan (PJS).
Perkara tersebut dimaklumkan Majlis Olimpik Malaysia (MOM) yang mahu segala masalah dapat diselesaikan demi kemajuan sukan sepak takraw di negara ini.
Presiden MOM, Tan Sri Mohamad Norza Zakaria berharap dua pemimpin badan induk sukan sepak takraw tersebut dapat mencari jalan keluar daripada isu tersebut yang dilihat terus berlanjutan dalam tempoh agak lama.
“Dalam mesyuarat tadi, PJS yang diwakili Timbalan Pesuruhjaya Sukan, Ariffin Mohd. Ghani dan beliau telah memaklumkan bahawa satu jalan terakhir akan dibuat dengan memanggil mesyuarat kedua-dua persatuan tersebut minggu ini.
“Ketika ini, MOM telah menerima ketetapan tersebut bahawa mereka akan mencari jalan bagaimana ingin menyelesaikan kemelut persatuan sepak takraw ini.
“Mengenai gabungan membabitkan dua persatuan tersebut, saya melihat apa sahaja terutama mengenai pembangunan sukan sepak takraw ini.  Kita tak mahu mereka-mereka di atas ini meletakkan kepentingan mereka melebihi kepentingan sukan tersebut.

“Sukan ini mempunyai masa depan yang cerah, malah pembangunan sukan berlaku dengan giat di negara kita.  Kita harap pemimpin di kedua-dua pihak dapat menunjukkan satu contoh prinsip kepemimpinan melalui teladan.
“Kalau di pihak MOM, saya semalam lagi nak isu ini berakhir. Kita tak mahu isu ini terus berlanjutan. Jadi, mereka harus memimpin untuk keluar dari isu ini,” kata dalam Mesyuarat Lembaga Eksekutif MOM Kali Ke-7 (2021-2025) semalam.
Ketika ini, MOM mengesahkan bahawa PSM masih kekal sebagai ahli gabungan MOM , walaupun persatuan itu tidak mendapat pengiktirafan daripada badan induk sepak takraw antarabangsa.
Untuk rekod, Mastaf kini adalah badan induk sepak takraw negara yang sah selepas diiktiraf sebagai ahli baharu Persekutuan Sepak Takraw Asia (Astaf) Mac lepas, sebelum turut diterima menjadi ahli gabungan Istaf pada April ekoran Astaf menggugurkan keahlian PSM pada Mei 2021. – KOSMO! ONLINE


Lelaki ‘bina’ pejabat mini di Kafe kerana pejabat ditenggelami banjir
Oleh KOSMO!

13 September 2022, 7:30 pm
MUMBAI – Tindakan seorang lelaki ‘mewujudkan’ pejabat mini dilengkapi komputer meja di sebuah kafe di Bengaluru, India menjadi tular di laman Twitter, lapor stesen penyiaran NDTV semalam.
Pengguna Twitter, Sanket Sahu memuat naik gambar seorang lelaki tekun bekerja bersama komputer mejanya di Kafe Third Wave.
Menurut Sanket, lelaki tersebut terpaksa mengangkut komputer meja ke kedai tersebut kerana pejabatnya ditenggelami banjir kilat dan majikan masih mengarahkan waktu bekerja seperti biasa.
“Saya baru menyaksikan seorang lelaki ‘membina’ sebuah pejabat mini di kedai kopi lengkap dengan komputer meja dan unit pemprosesan pusat (CPU) kerana bangunan mereka ditenggelami banjir,” tulis Sanket.
Situasi tersebut menimbulkan perdebatan dalam kalangan pengguna media sosial yang rata-rata mengkritik pihak pengurusan syarikat yang dianggap tidak bertimbang rasa.
“Jika bawa komputer riba, ia kelihatan lebih santai. Namun lelaki ini mengangkut komputer meja beserta CPU, ini bermakna kerja atau dipecat,” tulis seorang pengguna.

“Ini adalah situasi menyedihkan yang menggambarkan budaya toksik dalam sektor korporat,” komen netizen lain. – Agensi


15 Minit MMTV 13 September 2022 | Najib tidak perlu dirujuk ke IJN
Oleh KOSMO!

13 September 2022, 7:14 pm


Terapi kanser perlu peruntukan pelaburan yang tinggi
Oleh KOSMO!

13 September 2022, 7:03 pm
PETALING JAYA – Penyakit tidak berjangkit atau Noncommunicable diseases (NCDs) yang terdiri daripada penyakit jantung, strok, kanser, diabetes dan penyakit paru-paru kronik secara kolektif bertanggungjawab untuk hampir 70 peratus daripada semua kematian di seluruh dunia.
Hampir tiga perempat daripada semua kematian NCD dan 82 peratus daripada 16 juta orang mati pramatang atau sebelum mencapai umur 70 tahun.
Sikap fatalistik masyarakat terhadap NCD dan kesanggupan untuk menderita melalui kualiti hidup yang tidak optimum adalah satu masalah dan mengekalkan kitaran ganas kerana semakin ramai orang muda dan juga kanak-kanak menderita NCD.
Ketua Pegawai Eksekutif Pusat Galen, Azrul Mohd Khalib berkata, fatalisme ini telah meragut nyawa setiap hari.

Menurutnya, sikap ini juga sering menyebabkan kelewatan dalam diagnosis dan kegagalan dalam mempengaruhi keputusan untuk menggunakan terapi tradisional dan alternatif serta bukannya rawatan perubatan yang berkesan dan terbukti.
 “Krisis NCD di Malaysia juga adalah kompleks kerana ia dikaitkan dengan penentu sosial kesihatan, termasuk isu ketidaksamaan sosio ekonomi dan peningkatan kos pilihan makanan yang berpatutan.

“Ia juga melibatkan kemajuan dalam teknologi yang meningkatkan tingkah laku sedentari dan masyarakat yang telah menjadi leka bahawa sistem penjagaan kesihatan awam akan sentiasa ada untuk merawat mereka,” katanya dalam kenyataan yang dikeluarkan di sini.
 Menurut Azrul, terapi bersasar adalah sejenis rawatan kanser yang menyasarkan protein yang menentukan dan mengawal cara sel kanser tumbuh, membahagi dan merebak.
“Ia serupa dengan peluru berpandu dan merupakan asas perubatan ketepatan.
 “Walaupun semakin terbukti berkesan dalam menguruskan kanser malah mengakibatkan penurunan peringkat penyakit, tetapi cabaran utamanya pula adalah untuk mendapatkan akses kepada terapi bagi mereka yang mungkin memerlukannya.
Gambar hiasan
“Persoalannya kini, berapa banyak individu sanggup membayar untuk mendapatkan terapi kanser?
“Adakah terapi sasaran akan disubsidi oleh kerajaan, apabila ia telah dimasukkan ke dalam formulari Kementerian Kesihatan atau dibayar balik oleh insurans kesihatan swasta?
“Sudah tentu kita mahu memastikan akses yang saksama kepada rawatan sedemikian,” jelasnya.
Kementerian Kesihatan sebelum ini melancarkan Pelan Strategik Kebangsaan bagi Program Kawalan Kanser 2021 – 2025 yang mana beberapa bidang tumpuan utama seperti terapi yang mahu dimasukkan ke dalam Formulari KKM serta menambah baik akses kepada terapi disasarkan.
Tambah Azrul, tekanan kewangan akibat rawatan kanser membebankan pesakit, terutamanya apabila simpanan hayat digunakan dan akhirnya menyusut kerana insurans menampung kos minimum.
Sehubungan itu, ia boleh menyebabkan malapetaka kewangan yang mana satu pertiga daripada pendapatan isi rumah digunakan untuk membiayai rawatan.
“Undang-undang penjagaan kesihatan harus mengehadkan perbelanjaan luar biasa dan meningkatkan had pelepasan insurans untuk pesakit dan penjaga yang membayar cukai.
Undang-undang ini harus ditetapkan untuk melindungi pesakit yang terdedah dari segi kewangan yang membolehkan mereka memberi tumpuan untuk mendapatkan penjagaan yang sewajarnya bagi kadar kejayaan yang lebih tinggi,” katanya.
 “Tidak semua kanser boleh dikesan awal dan sistem kesihatan tidak boleh meninggalkan mereka yang didiagnosis awal dengan kanser payudara lanjutan.
“Terutama apabila terapi sasaran tersedia dan ia berfungsi paling baik pada peringkat diagnosis awal kanser payudara lanjutan,” ujarnya.
 Tambah Azrul, kos ubat dan rawatan kanser adalah penghalang yang mengurangkan kemungkinan akses.
Ini diburukkan lagi oleh tekanan ekonomi yang disebabkan oleh pandemik Covid-19 yang berterusan. -KOSMO! ONLINE


Kes penipuan online menurun
13 September 2022, 6:35 pm
KUALA LUMPUR – Sebanyak 14,140 kes penipuan dalam talian direkodkan membabitkan kerugian RM482 juta bagi tempoh Januari hingga Ogos lalu.
Ketua Polis Negara, Tan Sri Acryl Sani Abdullah Sani berkata, jumlah itu menurun sebanyak 6,561 kes berbanding 20,701 kes direkodkan dengan kerugian RM560 juta bagi tempoh sepanjang tahun lalu.
“Kes pembelian dalam talian merekodkan jumlah tertinggi iaitu sebanyak 6,449 kes direkodkan pada tahun ini (Januari hingga Ogos lalu) menbabitkan kerugian RM89 juta berbanding 9,499 kes (RM73 juta) pada tahun lalu.
“Sebanyak 2,191 kes pinjaman tidak wujud direkodkan pada tahun ini dengan kerugian RM25 juta berbanding 4,784 kes (RM50 juta) pada tahun lalu,” ujarnya ketika berucap pada Majlis Pelantikan 104 figura sebagai Duta Anti-Scam JSJK di Maktab PDRM Cheras, di sini hari ini.
Menurutnya, sebanyak 2,379 kes penipuan pelaburan dalam talian dicatatkan membabitkan kerugian RM151 juta pada tahun ini berbanding 3,195 kes (RM245 juta) pada tahun lalu.
“Bagi kes Macau Scam pula, sebanyak 2,439 kes direkodkan dengan kerugian RM147 juta pada tahun ini berbanding 1,585 kes (RM84 juta) pada tahun lalu.

“Sebanyak 549 kes dengan kerugian RM39 juta membabitkan African Scam direkodkan pada tahun ini, manakala 1,460 kes (RM56 juta) dicatatkan pada tahun lalu,” katanya.
Jelas beliau, penipuan khidmat pesanan ringkas (SMS) pula merekodkan sebanyak 101 kes membabitkan kerugian lebih RM1.3 juta pada tahun ini berbanding 121 kes (RM1.7 juta) pada tahun lalu.
“Bagi kes Business Email Compromise (BEC) pula, sebanyak 32 kes direkodkan membabitkan RM28 juta kerugian pada tahun ini berbanding 57 kes (RM49 juta) pada tahun lalu,” ujarnya. – KOSMO! ONLINE


Sami mati dipijak gajah naik minyak
Oleh KOSMO!

13 September 2022, 6:30 pm
BANGKOK – Seekor gajah liar memijak sehingga mati seorang sami Buddha di Thailand selepas menyerangnya ketika mangsa berjalan pulang ke sebuah tokong, lapor akhbar Daily Star semalam.
Rakaman sistem  televisyen litar tertutup (CCTV) memaparkan Jaron Suksing, 66, sedang berjalan apabila dia  tiba-tiba diserang seekor gajah jantan dalam kejadian pada Sabtu lalu.
Sami berkenaan cuba lari menyelamatkan diri, namun gajah liar tersebut lebih pantas menangkapnya.
Dia ditikam  gading gajah sepanjang 50.8 sentimeter sebelum dipijak ketika terbaring di atas tanah sambil meminta pertolongan.
Gajah berusia 10 tahun itu bagaimanapun telah melarikan diri ketika rakan-rakan Jaron menemui mayatnya dalam keadaan berlumuran darah pada keesokan harinya.
“Tiada sesiapa melihat sami Jaron ketika upacara pagi diadakan. Tidak lama selepas itu, kami menemui mayatnya,” kata penjaga tokong, Wasan Meesapan.

Kakitangan yang pada awalnya tidak mengetahui punca kematian Jaron kemudian memeriksa rakaman CCTV dan mengesahkan bahawa seekor gajah menjadi penyebab kepada insiden itu.
Haiwan liar itu didapati mendiami sebuah taman negara yang terletak dekat  tokong tersebut.
Sekumpulan renjer hidupan liar kemudian dikerah  ke lokasi habitat gajah tersebut bagi memantaunya untuk mencegah kejadian sama daripada berulang.
Mereka percaya bahawa gajah tersebut berada dalam keadaan di mana ia menunjukkan tingkah laku agresif dan mengalami peningkatan hormon kerana mahu mengawan. – Agensi


Geng Pendang aktif pecah rumah tumpas
Oleh SITI NOR MAS ERAH AMRAN

13 September 2022, 6:41 pm
SEBERANG PERAI – Geng Pendang yang bergiat aktif dalam kes pecah rumah di sekitar Seberang Perai sejak awal tahun ini tumpas apabila empat lelaki tempatan ditahan menerusi Op Pintu di Kedah pada 10 September lalu.
Ketua Polis Daerah Seberang Perai Utara (SPU), Asisten Komisioner Mohd. Radzi Ahmad berkata, keempat-empat suspek yang berusia lingkungan 29 sehingga 39 tahun itu ditahan dalam beberapa serbuan di Pendang, Sungai Petani dan Alor Setar di Kedah.
“Hasil soal siasat yang dijalankan, kita menemui pelbagai barangan antaranya beg tangan berjenama, wang tunai, telefon bimbit, peralatan pecah rumah dan kereta sewa Perodua Bezza yang digunakan untuk aktiviti pecah rumah.
“Susulan tangkapan itu, polis berjaya menahan seorang pemilik kedai emas berusia 52 tahun di Alor Setar yang mengakui membeli dan meleburkan barangan kemas yang dijual keempat-empat suspek,” katanya kepada pemberita pada sidang akhbar di sini hari ini.
Mengulas lanjut, beliau berkata, menerusi tangkapan itu pihaknya berjaya menyelesaikan lima kes pecah rumah di daerah terbabit.
“Semakan mendapati kesemua suspek memiliki rekod lampau berkaitan jenayah serta dadah dan telah direman bermula Ahad lalu sehingga Khamis ini,”ujarnya- KOSMO! ONLINE


Ular masuk telinga wanita, enggan keluar walau ditarik guna klip besi
Oleh KOSMO!

13 September 2022, 6:00 pm
NEW DELHI – Sebuah rakaman video menjadi tular di media sosial apabila memaparkan seorang doktor cuba mengeluarkan seekor ular dari dalam telinga seorang wanita, lapor laman berita Economic Times semalam.
Menerusi video tersebut, ular kecil itu kelihatan berwarna kuning dan tidak menunjukkan tanda-tanda mahu keluar dengan rela.
Seorang doktor memakai sarung tangan, dilihat menggunakan klip beli untuk cuba menarik ular itu dari telinga pesakit.
Lokasi atau masa kejadian tidak didedahkan dalam video tersebut.
Video itu juga menunjukkan beberapa percubaan oleh doktor, manakala setiap teknik yang digunakan, gagal mengeluarkan ular dari dalam telinga pesakit wanita.
Video tersebut menarik banyak tontonan di media sosial tetapi berakhir tanpa mendedahkan sama ada ular itu berjaya dikeluarkan atau tidak.

Seorang pengguna Facebook bernama Chandan Singh menyiarkan video tersebut.
Kapsyennya berbunyi, “Ular itu masuk ke dalam telinga”.
Video itu meraih lebih 87,000 tontonan dan mengumpul kira-kira 100 tanda suka.- Agensi


Netizen kesal peniaga lempar botol sos
Oleh KOSMO!

13 September 2022, 6:21 pm
PETALING JAYA – Insiden seorang peniaga wanita melemparkan botol sos dan kata-kata kesat terhadap penghantar makanan terus menjadi perbincangan hangat netizen.
Rata-rata netizen mengecam kejadian yang dipercayai berlaku beberapa hari lalu tersebut kerana dianggap tidak beradab terhadap pelanggan yang menunggu masakan.
Pemilik akaun Facebook, Cik Puan Nadia berkata, seorang peniaga tidak sepatutnya bersikap demikian kerana dibimbangi akan diboikot oleh pelanggan.
“Berniaga kena ada adab. Cakap dengan pelanggan pun ada caranya. Pelanggan yang beri rezeki. Takut esok lusa hilang pelanggan,” katanya.
Pemilik akaun Facebook, Cheah Foo Meng Chai pula berkata, peniaga itu boleh bercakap secara sopan kepada penghantar makanan bahawa masakan lewat disediakan.
“Beri tahu pelanggan kena tunggu giliran lama juga. Bercakap secara sopan. Kalau tak boleh tunggu minta maaf. Habis cerita,” katanya.

Rakaman video insiden peniaga memarahi pelanggan tersebut tular di media sosial sejak semalam dan kejadian dipercayai berlaku di Cheras.
Berdasarkan rakaman video tersebut, seorang lelaki didengari mendakwa dia telah lama menunggu peniaga itu menyiapkan pesanannya.
Bagaimanapun, dia masih belum mendapat pesanannya walau selepas 50 minit menunggu sebelum dia dimarahi oleh peniaga tersebut selepas bertanyakan hal itu. – KOSMO! ONLINE


1MDB: Dokumen siasatan Tawfiq Ayman perlu melalui MLA
13 September 2022, 6:13 pm
KUALA LUMPUR – Polis Diraja Malaysia (PDRM) telah mengenalpasti dokumen dan keterangan yang dikaitkan dengan suami bekas Gabenor Bank Negara, Datuk Dr Tawfiq Ayman berhubung siasatan 1Malaysian Development Berhad (1MDB).
Ketua Polis Negara, Tan Sri Acryl Sani Abdullah Sani berkata, bagi membolehkan dokumen yang perlu diperoleh di Singapura itu sah di sisi undang-undang Malaysia, ia perlu melalui proses Mutual Legal Assistance (MLA).
“Pada April lalu, PDRM telah pun mengemukakan permohonan dibawah MLA melalui Jabatan Peguam Negara kepada pihak berkuasa Singapura, ” ujarnya ketika berucap pada Majlis Pelantikan 104 figura sebagai Duta Anti-Scam JSJK di Maktab PDRM Cheras, di sini hari ini.
Terdahulu, Pengarah Jabatan Siasatan Jenayah Komersial (JSJK) Bukit Aman, Datuk Mohd. Kamarudin Md Din berkata, pihaknya sudah mengenal pasti dokumen dan keterangan yang diperlukan untuk siasatan ke atas suami Tawfiq.
Menurutnya, pasukan penyiasat PDRM sudah mengadakan perbincangan dengan pihak Commercial Affair Department (CAD) Singapura pada 29 hingga 31 Mac lalu.
Tawfiq yang juga suami kepada Tan Sri Dr Zeti Akhtar Aziz disiasat susulan dakwaan menerima dana berkaitan 1Malaysian Development Berhad (1MDB), namun beliau menerusi firma guaman Tetuan Jagjit, Ariff & Co menjelaskan tidak pernah menerima sebarang bentuk rasuah daripada sesiapa.

Kenyataan tersebut hadir susulan keterangan diberikan Leissner yang juga bekas pengerusi syarikat perbankan, Goldman Sachs pada prosiding perbicaraan terhadap bekas pegawai bawahannya, Roger Ng di Mahkamah Tinggi Brooklyn, New York, awal tahun ini. – KOSMO! ONLINE


Nurhidayah hilang ketika keluar beli air
Oleh ASLIZA MUSA

13 September 2022, 6:30 pm
IPOH – Polis memohon bantuan orang ramai mengesan remaja perempuan berusia 14 tahun yang dilaporkan hilang sejak bulan lalu.
Nurhidayah Mat Nurddin beralamat di Kampung Tersusun Batu 5, Tambun kali terakhir dilihat neneknya pada pukul 4.30 petang, 19 Ogos 2022.
Difahamkan pelajar Tingkatan Dua itu memberitahu neneknya yang dia mahu keluar membeli air namun tidak pulang ke rumah hingga kini.
Laporan kehilangan remaja itu kemudian dibuat ibu remaja terbabit di Balai Polis Tambun pada 21 Ogos lalu.
Ketua Polis Daerah Ipoh, Asisten Komisioner Yahaya Hassan berkata, orang ramai yang mengenali atau mempunyai maklumat mengenai lokasi remaja itu berada boleh menghubungi pegawai penyiasat kes, Sarjan Mohd. Haizal Umar di talian 05-2451628 atau 011-21001076.
“Maklumat juga boleh disalurkan dengan menghubungi Ibu Pejabat Polis Daerah (IPD) Ipoh di talian 05-2451500,” katanya dalam kenyataan di sini hari ini. – KOSMO! ONLINE


Teong Kim sah pengendali baharu Perak FC
Oleh MOHD. FITRIE MUHAMAD

13 September 2022, 6:40 pm
TEKA-teki pengendali baharu Perak FC akhirnya terlerai selepas pasukan Liga Perdana itu sah mengikat bekas Pengarah Akademi Mokhtar Dahari, Lim Teong Kim dengan ikatan kontrak dua tahun.
Pengerusi Perak FC Datuk Seri Abdul Azim Mohd Zabidi berkata, sudah tiba masanya pengurusan menyusun semula pasukan selepas kekalahan berterusan dalam tiga perlawanan terakhir Liga Perdana .
“Perak FC terpaksa menjalani tempoh peralihan dan kami kini telah menyelesaikan semua masalah yang timbul. Tiada lagi alasan untuk musim depan kerana kami mempunyai masa yang cukup dan jurulatih terkemuka yang telah ditambah dalam senarai kami.
“Matlamat utama kami ialah menstabilkan kelab untuk mengekalkan status kompetitif kami dengan pengambilan pemain baharu.
“Pandangan Lim dalam pengurusan akar umbi dan pengendalian penting kepada Perak FC dalam proses membina semula pasukan mampan yang boleh bersaing untuk merebut kejuaraan, ” katanya menerusi satu kenyataan.
Teong Kim cukup dikenali sebagai individu yang sering tegas menyatakan pendiriannya dan pengalaman melatih Bayern Munich Bawah 19 tahun dan melahirkan pemain seperti Thomas Muller, David Alaba, Toni Kroos dan Emre Can, malah pernah berkhidmat di Bologna FC.

Di peringkat tempatan, beliau pernah memegang jawatan Projek Program Pembangunan Bola Sepak Negara (NFDP) pada 2013 dan kemudian pada 2016 , dilantik sebagai Pengarah Akademi Mokhtar Dahari .
Pengendali ketika ini, Yusri akan diberi peranan baru bersama skuad B-23 musim depan dan Teong Kim akan mengambil alih peranan baharunya sejurus selepas perlawanan dengan Kuching City FC di Stadium Perak, Sabtu ini. – KOSMO! ONLINE


Pandu supercar tetapi buang sampah ikut tingkap
Oleh KOSMO!

13 September 2022, 7:00 pm
JAKARTA – Sebuah video tular di media sosial Indonesia memaparkan sikap tidak bertanggungjawab seorang pemandu sebuah supercar yang membuang sampah merata-rata di atas jalan raya, lapor program berita Liputan6 hari ini.
Berdasarkan video yang dimuat naik di laman Instagram, kereta mewah berwarna kuning itu  dilihat sedang berhenti di sebuah persimpangan lampu isyarat.
Tingkap kereta tersebut kemudian dibuka separuh dan disusuli  tindakan pemandunya yang membuang sampah ke jalan raya.
“Kereta mahal begini sememangnya tidak memiliki tempat untuk menyimpan sampah ya?” demikian menurut keterangan yang ditulis pada video tersebut.
Hantaran itu menjadi tular dan menerima kecaman daripada netizen yang menyelar sikap pemandu berkenaan.
“Mungkin otaknya dicagar sebagai jaminan untuk membeli supercar,” kata seorang netizen.

“Bila Tuhan beri ujian, mengeluh. Padahal tidak sedar diri sendiri menzalimi alam sekitar,” ujar seorang pengguna lain. – Agensi


PDRM nafi dakwaan Meta Platform Incorporated wujud akaun palsu
13 September 2022, 5:59 pm
KUALA LUMPUR – Polis Diraja Malaysia (PDRM) mengesahkan sedang menjalankan siasatan berkenaan dakwaan Meta Platform Incorporated berkaitan beberapa akaun palsu di media sosial yang didakwa mempunyai kaitan dengan agensi berkenaan.
Ketua Polis Negara, Tan Sri Acryl Sani Abdullah Sani berkata, pihaknya masih meneliti perkara itu dan Jabatan Siasatan Jenayah Komersial (JSJK) Bukit Aman juga sudah diarahkan untuk menjalankan siasatan.
“Kita nafikan perkara itu (akaun palsu dikaitkan dengan PDRM) sekeras-kerasnya tetapi saya sudah arahkan JSJK untuk meneliti dakwaan itu.
“Setakat ini kita masih menjalankan siasatan dan jika ada sebarang perkembangan, JSJK akan memberi maklum balas mengenainya,” ujarnya ketika berucap pada Majlis Pelantikan 104 figura sebagai Duta Anti-Scam JSJK di Maktab PDRM Cheras, di sini hari ini.
Terdahulu pada bulan lalu, Meta, menerusi Quarterly Adversial Threat Report mendedahkan kemungkinan wujud campur tangan polis di sebalik penutupan lebih daripada 600 akaun Facebook dan Instagram di Malaysia kerana menjadi platform ‘troll farm’.
Meta menyifatkan tingkah laku itu sebagai menggunakan akaun palsu yang diselaraskan untuk memanipulasi perdebatan awam bagi matlamat strategik.

Laporan itu memaklumkan, rangkaian terbabit terdiri daripada sekurang-kurangnya 596 akaun, 180 halaman dan 11 kumpulan daripada Facebook serta 72 akaun Instagram, dengan jumlah keseluruhan hampir setengah juta pengikut.
Rangkaian itu aktif di Facebook, TikTok, Twitter dan Instagram serta ‘menyiarkan meme dalam bahasa Melayu untuk menyokong gabungan kerajaan semasa dengan dakwaan berlaku rasuah dalam kalangan pengkritiknya’. – KOSMO! ONLINE


Proses bedah siasat mayat juruterbang helikopter selesai
Oleh ASLIZA MUSA

13 September 2022, 5:05 pm
IPOH – Proses bedah siasat ke atas mayat juruterbang helikopter jenis Eurocopter EC120B yang ditemukan terhempas di Hutan Simpan Chikus berhampiran Kampung Kenangan, Bidor semalam telah selesai.
Proses berkenaan dijalankan oleh pakar forensik Hospital Raja Permaisuri Bainun (HRPB) bermula pukul 9 pagi dan selesai pada pukul 1 petang.
Ketua Polis Perak, Datuk Mohd. Yusri Hassan Basri berkata, hasil bedah siasat mendapati punca kematian Tsz Kin Richard Chan, 58, adalah konsisten dengan nahas udara.
“Berdasarkan laporan bedah siasat, punca kematian juruterbang itu kerana kecederaan di kepala akibat kemalangan penerbangan,” katanya ketika dihubungi di sini hari ini.
Difahamkan, jasad juruterbang warga Hong Kong itu akan ditempatkan sementara di Jabatan Forensik HRPB sebelum dituntut waris Ahad ini.
Isteri mangsa difahamkan masih berada di luar negara dan dijadualkan tiba di Malaysia dalam masa terdekat.

Operasi mengesan helikopter Eurocopter EC120B milik syarikat swasta itu dijalankan selepas gagal dihubungi Pusat Kawalan Trafik Udara Kuala Lumpur (KLATCC) pada pukul 12.16 tengah hari kelmarin.
Mayat Richard berjaya ditemukan pasukan operasi SAR di bahagian kokpit helikopter di dalam hutan simpan tersebut. – KOSMO! ONLINE


Parodi jual buah pinggang untuk beli iPhone 14 dikecam
Oleh KOSMO!

13 September 2022, 5:30 pm
VIENTIANE, LAOS – Sebuah hantaran Facebook yang memaparkan pesanan mengenai harga telefon pintar iPhone terbaharu menjadi sasaran kecaman netizen di Thailand kerana menggambarkan keadaan individu yang seolah-olah sanggup menjual organ demi membeli peranti tersebut.
Hantaran  berasal dari Laos itu menunjukkan tiga individu memegang peranti iPhone 14 terbaharu mereka sambil menyelak sebahagian pakaian yang mendedahkan pembalut pada perut masing-masing.
“Bersetuju untuk membeli iPhone 14,” demikian menurut keterangan pada hantaran tersebut.
Di Thailand, model telefon pintar tersebut dijual pada harga antara 41,000 baht hingga 45,000 baht (RM5,087 hingga RM5,584), harga yang dianggap mahal untuk negara tersebut.
Justeru, gambar yang dimuat naik di Facebook tersebut mencetuskan kontroversi di Thailand meskipun ia dianggap tidak lebih daripada sekadar gurauan di Laos.
Ia dikatakan dikongsikan sebagai parodi berikutan harga model terbaharu iPhone tersebut yang sangat mahal sehingga membuatkan netizen bergurau mengenai jumlah wang yang boleh diperoleh jika mereka menjual buah pinggang.

Pengarah Urusan Pusat Pendermaan Organ yang bernaung di bawah Persatuan Palang Merah Thai, Dr. Sophon Mekthon menganggap parodi tersebut tidak beretika dan tidak wajar dilakukan.
Beliau menolak idea yang menyatakan bahawa berkemungkinan terdapat kegiatan menjual organ di Thailand.
Dalam masa sama, beliau turut menggelar tindakan pihak yang memberi idea kepada orang ramai untuk menjual organ demi membeli iPhone sebagai tidak bertanggungjawab.
“Tiada kegiatan menjual organ (di Thailand), ia diharamkan. Ia juga satu tindakan yang tidak wajar untuk mencadangkan agar orang ramai menjual organ mereka terutamanya untuk membeli sebuah peranti iPhone.
“Ia salah dari sudut moral dan tidak beretika,” tegasnya. – Agensi


Umat Islam perlu patuh fatwa larangan merokok
Oleh SAFINA RAMLI

13 September 2022, 5:25 pm
GEORGE TOWN – Umat Islam di negara ini disarankan mematuhi fatwa yang dikeluarkan pihak berkuasa agama lebih 20 tahun lalu yang melarang individu Muslim menghisap rokok.
Presiden Persatuan Pengguna Pulau Pinang (CAP), Mohideen Abdul Kader berkata, fatwa melarang umat Islam merokok dikeluarkan pada 23 Mac 1995 apabila Jawatankuasa Fatwa Majlis Kebangsaan bagi Hal Ehwal Agama Islam Malaysia membincangkan isu berkaitan merokok dari sudut pandangan Islam dan memutuskan larangan kerana membahayakan.
Menurutnya, ini kemudian diikuti pada 2015 apabila Majlis Fatwa Kebangsaan mengeluarkan fatwa yang mengisytiharkan rokok elektronik (e-rokok) sebagai haram.
”Walaupun terdapat fatwa larangan merokok, ramai umat Islam masih mengambil ringan mengenainya.
“Larangan ini selaras dengan ajaran Islam yang menggalakkan umat Islam untuk tidak memudaratkan diri sendiri dan orang lain,” katanya dalam kenyataan di sini hari ini.
Menurut Mohideen, CAP juga menggesa pihak berkuasa agama untuk membantu mewujudkan kesedaran dalam kalangan umat Islam mengenai merokok dan bahaya yang dibawanya.

”Pihak berkuasa agama perlu nengingatkan umat Islam mengenai fatwa yang melarang merokok dan para pendakwah perlu memberikan keutamaan kepada isu ini.
”Isu ini juga perlu diketengahkan hingga ke peringkat antarabangsa, terutama sekali dalam kalangan negara Islam,” katanya.
Tambahnya, perbincangan mengenai perkara itu perlu dibawa kepada perhatian Pertubuhan Kerjasama Islam (OIC).
”OIC terdiri daripada hampir 60 negara Islam, di mana satu konsensus mengenai larangan merokok perlu dibuat demi untuk kebaikan umat Islam di seluruh dunia,” katanya.
Dalam pada itu, Mohideen berkata, pihak kerajaan juga perlu meneruskan penguatkuasaan yang lebih tegas terhadap larangan merokok di tempat awam,
“Denda terhadap perokok juga perlu diteruskan selaras dengan falsafah denda bagi pelbagai tindakan yang membahayakan orang ramai dan kesihatan kita seperti melanggar had kelajuan dan tidak memakai topi keledar,” tambahnya. – KOSMO! ONLINE


Ustaz Azhar Idrus ‘mengaku’ orang Johor cuit hati netizen
Oleh KOSMO!

13 September 2022, 5:52 pm
PETALING JAYA – Rakaman video penceramah selebriti, Ustaz Azhar Idrus ‘mengaku’ berasal dari Batu Pahat, Johor tular di media sosial.
Beliau namun dipercayai berseloroh apabila ditanya oleh salah seorang peserta ceramahnya tentang perasaannya Terengganu tewas kepada Johor dalam aksi final Piala FA 2022.
“Bagaimana perasaan ustaz Terengganu kalah dengan Johor? Saya orang Batu Pahat. Kabare. Wes mangan,” katanya secara spontan menyebabkan para tetamu tertawa.
Johor Darul Ta’zim (JDT) muncul juara Piala FA 2022 apabila menewaskan Terengganu FC, 3-1 pada perlawanan akhir yang berlangsung di Stadium Nasional, Bukit Jalil beberapa hari lalu.
Azhar yang berasal dari Terengganu terkenal dengan gaya penyampaian dan ceramahnya yang amat bersahaja serta kerap diselit dengan jawapan yang melucukan. – KOSMO! ONLINE


Projek pemuliharan hidupan marin: YSD tambah peruntukan RM1.9 juta kepada MRF
Oleh LUQMAN RIDHWAN MOHAMED NOR

13 September 2022, 5:30 pm
LUMUT – Yayasan Sime Darby (YSD) menyediakan pembiayaan tambahan sebanyak RM1.9 juta kepada Yayasan Penyelidikan Marin (MRF) bagi tajaan fasa kedua projek pemuliharaan hidupan marin.
Ketua Pegawai Eksekutif YSD, Yatela Zainal Abidin berkata, projek pemuliharaan itu merupakan penglibatan kali pertama MRD di Semenanjung Malaysia bagi memulihara hidupan marin termasuklah ikan pari, jerung dan dugong.
“YSD menyediakan pembiayaan tambahan sebanyak RM1.9 juta dalam tempoh penajaan dari 2020 hingga 2024, di samping pembiayaan fasa pertama bernilai RM270,000.
“Penambahan penajaan projek ini bertujuan untuk menggalakkan lagi penggunaan Peranti Penyisih Penyu (TED) di seluruh Malaysia bagi mengatasi masalah kematian spesies-spesies hidupan marin berpunca daripada pukat tunda,” katanya hari ini.
Beliau berkata demikian ketika menyampaikan ucapan pada majlis pelancaran Kursus TED bagi nelayan pukat tunda udang di Pantai Remis dekat sini hari ini.
Sementara itu, Pegawai Kanan Konservasi MRF, Liyana Izwan Khalid berkata, pihaknya telah melatih 200 nelayan di Sabah dan menyumbangkan 40 buah TED kepada pengguna pukat tunda udang di negeri itu.

“Usaha ini akan diperluaskan di Perak dan disambung ke Pantai Timur,” katanya yang turut memaklumkan, fasa pertama projek pemuliharaan hidupan marin tersebut pada 2018 telah dilaksanakan di Pantai Timur.
Menurutnya, pada fasa pertama, MRF telah melatih 240 orang nelayan untuk menggunakan TED di negeri-negeri Pantai Timur dengan dibantu oleh para pegawai Jabatan Perikanan. – KOSMO! ONLINE


PDRM sasar 10 peratus penurunan kes penipuan online
13 September 2022, 5:39 pm
KUALA LUMPUR – Polis Diraja Malaysia (PDRM) melalui Jabatan Siasatan Jenayah Komersial (JSJK) menyasarkan sebanyak 10 peratus kes penipuan dalam talian dapat dikurangkan dengan pelantikan 104 Pemimpin Pendapat Utama (KOL) sebagai jurucakap atau duta bagi kempen Anti-Scam.
Ketua Polis Negara, Tan Sri Acryl Sani Abdullah Sani berkata, pelantikan 104 duta tersebut sebagai usaha PDRM memberi kesedaran kepada masyarakat berhubung sindiket penipuan yang semakin berleluasa di negara ini.
“Duta tersebut terdiri daripada artis usahawan, agamawan, pegawai polis, pempengaruh (influencer), penggiat seni dan tokoh sukan.
“Antara selebriti popular tersebut adalah Datuk Ahmad Azhar Othman atau Awie, Datuk Mohd. Shukri Shahabudin atau Hattan dan Zed Zaidi, manakala tokoh sukan tersohor pula adalah Datuk Wira Lee Chong Wei dan Lee Zii Jia,” ujarnya ketika berucap pada Majlis Pelantikan 104 figura sebagai Duta Anti-Scam JSJK di Maktab PDRM Cheras, di sini hari ini.
Menurutnya, daripada 104 KOL yang dilantik, seramai 76 merupakan lantikan JSJK manakala 28 orang lagi dibawah naungan Multimedia Creative Solution Sdn. Bhd. (MSC) selaku rakan strategik JSJK untuk kempen tersebut.
Jelas beliau, kesemua duta atau figura itu dilantik ekoran mereka mempunyai pengikut yang ramai sekali gus memudahkan mereka mendekati orang awam untuk memberi kesedaran berhubung taktik sindiket penipuan.

Mengulas lanjut, Acryl Sani memberitahu, jenayah penipuan ini sukar untuk dicegah dan dibendung, namun ia boleh dikawal dengan memberi pengetahuan yang secukupnya kepada anggota masyarakat.
“Para duta yang dilantik ini bertanggungjawab menjalankan peranan mereka dengan cara yang tersendiri, mereka tidak terikat dengan sebarang garis panduan, ini bermakna bila-bila masa dan di mana-mana sahaja mereka boleh sampaikan maklumat tepat kepada masyarakat,” ujarnya.
Sementara itu, Pengarah Urusan MCS, Datuk Steven Lim Boon Siong berkata, pelantikan MSC sebagai rakan strategik JSJK merupakan satu penghormatan yang besar kepada organisasi itu.
“Justeru itu, MSC akan bekerjasama dengan JSJK untuk menghasilkan mesej kesedaran masyarakat supaya sentiasa berwaspada menerusi akaun media sosial KOL,” katanya. – KOSMO! ONLINE


Banjir: JPS perlu segera naik taraf benteng pemecah ombak
Oleh ISKANDAR SHAH MOHAMED

13 September 2022, 5:46 pm
KUALA SELANGOR – Projek menaik taraf benteng pemecah ombak di Pantai Sungai Kajang, Tanjong Karang di sini, perlu dipercepatkan bagi menangani fenomena air pasang besar dan musim tengkujuh hujung tahun ini.
Ahli Parlimen Tanjong Karang, Tan Sri Noh Omar berkata, Jabatan Pengairan dan Saliran (JPS) perlu segera melaksanakan kerja penyelenggaraan itu bagi mengelak banjir teruk di seluruh kawasan berkenaan.
Jelas Menteri Pembangunan Usahawan dan Koperasi itu, kawasan rendah yang paling berisiko tenggelam antaranya melibatkan Kampung Sungai Kajang.
“Kawasan laluan utama di Pekan Tanjong Karang sebelum ini pernah mencatat sejarah apabila dilanda banjir besar.
“Justeru, kita tidak mahu bah seumpama itu berulang dan projek menaik taraf benteng pemecah ombak perlu dilaksanakan secepat mungkin,” katanya ketika ditemui selepas meninjau Pantai Sungai Kajang itu, hari ini.
Ujar Noh, sejumlah RM10 juta diperuntukkan bagi kerja menaik taraf kawasan pesisir Sungai Kajang, Bagan Sungai Kajang dan Sungai Janggut.

“Saya difahamkan peruntukan itu sudah ada namun masih tiada pelaksanaan kerja dilakukan setakat ini,” katanya.
Tambah beliau, sejumlah RM1 juta turut diperuntukkan Kementerian Pelancongan, Seni dan Budaya bagi memperindah dan menaik taraf kawasan tumpuan pelancongan berkenaan.
“Namun, projek itu masih menunggu proses kebenaran pembangunan daripada Jabatan Perhutanan Negeri Selangor (JPNS) dan berharap jabatan tersebut membuat keputusan segera,” katanya. -KOSMO!ONLINE


Feri RORO hanyut ditiup angin kencang, terkandas 30 minit
Oleh SYED AZLAN SAYED HIZAR

13 September 2022, 5:31 pm
KUALA PERLIS – Sebuah feri membawa penumpang dan kenderaan jenis Roll On Roll Off (RORO) terkandas kira-kira 30 minit di kawasan belukar muara Sungai Perlis selepas hanyut ditiup angin kencang di sini hari ini.
Kejadian kira-kira pukul 1.40 tengah hari itu berlaku ketika feri tersebut membawa muatan penumpang dan kenderaan pelbagai jenis dari Pulau Langkawi ke Kuala Perlis.
Menurut seorang penumpang, Johari Omar, 56, ketika kejadian, feri berkenaan sedang menunggu giliran untuk merapat dan berlabuh di Terminal Feri Kuala Perlis.
“Feri yang dinaiki kami bergerak ke kanan, namun mula hanyut selepas ditiup angin kencang sehingga menyeberangi muara sungai dan terkandas hampir 30 minit.
“Perasaan saya ketika itu agak risau kerana memikirkan mungkin akan terkandas dalam tempoh berjam-jam sekiranya air surut tetapi bernasib baik kerana diselamatkan bot nelayan,” katanya di sini hari ini.
Katanya, penumpang di dalam feri agak panik, namun keadaan terkawal dan tiada penumpang tercedera atau kerosakan pada kenderaan dibawa feri berkenaan.

Sementara itu, seorang nelayan, Rostam, Ariffin, 54, berkata, sebaik menyedari perkara itu, sepupunya Zamri Zainol bergegas menghidupkan bot nelayan bagi membantu menunda feri itu keluar dari kawasan terkandas.
“Angin Monsun Barat Daya bertiup sangat kencang sehingga menghanyutkan feri kira-kira 400 meter dari labuhan ke seberang muara sungai.
“Bot nelayan mengambil masa antara 10 hingga 15 minit untuk mengalih kedudukan feri sehingga ia dapat berlayar semula sebelum air surut,” jelasnya.
Tambahnya, feri tersebut terkandas di kawasan Pulau Ketam berdekatan pelantar ikan Lembaga Kemajuan Ikan Malaysia dan bernasib baik tidak merempuh bot-bot nelayan lain yang berada di sekitar kawasan tersebut.
Dalam pada itu, seorang lagi nelayan dikenali sebagai Awi berkata, usaha menyelamat tersebut mengakibatkan kerosakan pada enjin bot nelayan – KOSMO! ONLINE


Hasrat juruterbang jumpa isteri tidak kesampaian
Oleh ASLIZA MUSA

13 September 2022, 5:15 pm
IPOH – Juruterbang yang maut dalam nahas helikopter terhempas di Hutan Simpan Chikus berhampiran Kampung Kenangan dekat Bidor semalam pernah menyuarakan hasrat bertemu isterinya yang menetap di Hong Kong.
Rakannya, Tammy Loo Yin Leng, 53, berkata, hasrat Tsz Kin Richard Chan, 58, itu dimaklumkan kepadanya ketika mereka bertemu beberapa bulan lalu.
“Isteri Richard menetap di Hong Kong dan mereka telah beberapa tahun tidak bertemu disebabkan pandemik Covid-19.
“Richard ada beritahu yang dia tidak sabar tunggu isterinya datang (bercuti ke Malaysia) mungkin pada Oktober atau November depan. Dia juga ada rancang mahu perkenalkan isterinya kepada saya dan suami,” katanya di sini hari ini.
Menurut Yin Leng yang juga menetap di perumahan sama juruterbang itu di Ara Damansara, Selangor berkata, mereka sekeluarga telah mengenali Richard sejak tiga tahun lalu dan mereka sering meluangkan masa makan malam bersama.
Malah katanya, anak perempuannya yang kini menyambung pengajian di Toronto, Kanada juga amat rapat dengan lelaki itu.

“Kali terakhir kami berhubung melalui WhatsApp Ahad lalu pada pukul 11.11 pagi. Kami rancang untuk makan malam bersama pada pukul 7 petang.
“Dia sangat gemarkan masakan Cina, jadi kami rancang mahu makan hidangan nasi itik,” katanya.
Tambah Yin Leng, kejadian menimpa Richard memberi kesan kepada mereka sekeluarga kerana lelaki itu amat disenangi kerana perwatakannya yang baik dan merendah diri. – KOSMO! ONLINE


Rumah wanita warga emas musnah terbakar dipanah petir
Oleh NOOR HAYATI MAMAT

13 September 2022, 5:34 pm
HULU TERENGGANU – Seorang wanita keluar rumah untuk menziarahi kematian saudaranya tergamam apabila rumahnya musnah dalam kebakaran di Kampung Bukit Diman, Ajil di sini hari ini.
Kebakaran pada pukul 2.30 petang itu dipercayai berpunca daripada panahan petir yang mengenai rumah tersebut.
Timah@ Faridah Muda,69, berkata, hatinya luluh apabila dihubungi salah seorang jirannya tentang kebakaran tersebut.
“Saya diambil salah seorang anak yang tinggal berasingan untuk menziarah kematian saudara di Kampung Menerong, Ajil pada pukul 2 petang.
“Setengah jam kemudian, saya dimaklumkan rumah terbakar setelah disambar petir,” katanya ketika ditemui di lokasi kejadian di sini hari ini.
Timah berkata, dia kemudiannya bergegas pulang ke rumah sebelum mendapati api kebakaran begitu marak walau dalam keadaan hujan lebat.

Tambahnya, hatinya sayu menyaksikan rumah yang didiami sejak 25 tahun itu musnah terbakar tanpa dapat berbuat apa-apa.
Sementara itu, Ketua Balai Bomba dan Penyelamat Kuala Berang, Hanafi Mohd berkata, kebakaran terbabit memusnahkan 80 peratus dari rumah wanita warga emas itu. – KOSMO! ONLINE


Bangunkan tanah wakaf Selangor, Johor untuk kemudahan kesihatan
Oleh KOSMO!

13 September 2022, 4:35 pm
KUALA LUMPUR – Tiga syarikat, iaitu Widuri Capital Management Sdn. Bhd. (WCM), Bintang Kencana Sdn. Bhd. (BKSB) dan ANDORRA Healthcare Bhd. (AHB) mengumumkan kerjasama strategik untuk pembangunanan kemudahan penjagaan kesihatan wanita dan kanak-kanak di tanah-tanah wakaf Johor dan Selangor.
Pengarah WCM, Datuk Alex Wee Cheng Kwan berkata, kerjasama tersebut akan melengkapkan kewujudannya untuk menyediakan syarikat berasaskan kemudahan penjagaan kesihatan tempatan akses yang lebih besar kepada sumber dana alternatif daripada pasaran ekuiti swasta tempatan.
“Sebagai rakan kongsi, kami tidak ragu-ragu tentang keupayaan BKSB untuk membangunkan kemudahan penjagaan kesihatan baharu dan mengiktiraf keupayaan AHB dalam menguruskannya,” katanya dalam satu kenyataan akhbar di sini, baru-baru ini.
Dalam majlis memeterai memorandum persefahaman di Putrajaya, Alex berkata, berkenaan dapat memudahkan rancangan BKSB untuk melaksanakan pembangunan tersebut.
WCM ialah Perbadanan Pengurusan Ekuiti Persendirian yang berdaftar dengan Suruhanjaya Sekuriti Malaysia.
Ketua Pegawai Eksekutif BKSB, Datuk Ahmad Raziff Abu Bakar berkata, projek tersebut bukan sahaja akan memberi manfaat kepada masyarakat yang disasarkan di sekitar tanah wakaf, malah menawarkan projek pembangunan berpotensi untuk BKSB pada masa depan.

“Kerjasama ini penting bagi BKSB untuk mempromosikan beberapa projek pembangunan hospital lain di seluruh negara, meningkatkan nilai tanah wakaf dan seterusnya memberi manfaat kepada masyarakat.
“Kami telah mengenal pasti lokasi-lokasi lain yang berpotensi dalam negara, menjalin kerjasama dengan pengendali terkemuka di samping mempromosikan kemudahan berkenaan,” katanya.
Sementara itu, menurut Pengarah dan Pengasas AHB, Dr. Khamsiah Muda, pembangunan kemudahan itu akan menjadi sebahagian daripada pelan pembesaran Hospital Wanita dan Kanak-Kanak ANDORRA dalam mempromosikan konsep Penjagaan Ihsan dalam persekitaran penjagaan kesihatan pelbagai disiplin.
“Kini hospital itu terletak di Seri Kembangan, Selangor dan menawarkan perkhidmatan penjagaan kesihatan wanita dan kanak-kanak,” tambahnya.
Jelasnya, pemeteraian MoU itu adalah sebahagian daripada pelan induk AHB untuk pengembangan kemudahan penjagaan kesihatannya bagi membolehkan wanita dan kanak-kanak mendapat akses perkhidmatan penjagaan kesihatan pakar terkemuka dalam persekitaran yang penuh kasih sayang.
Penglibatan Yayasan Waqaf Malaysia dan Perbadanan Islam Johor dalam kerjasama itu juga akan menyumbang kepada impak yang besar kepada keseluruhan rancangan pembangunan kerana institusi itu diamanahkan kerajaan dalam membangunkan kemudahan penjagaan kesihatan di tanah wakaf. – KOSMO! ONLINE


M. Daud Kilau dibenarkan pulang ke rumah
Oleh AIN SAFRE BIDIN

13 September 2022, 4:39 pm
TELUK INTAN – Raja Gelek, Datuk M. Daud Kilau, 84, dibenarkan untuk pulang ke rumah hari ini selepas beberapa hari mendapatkan rawatan di Hospital Teluk Intan akibat sesak nafas.
Beliau berkata, dia berasa bersyukur kerana kesihatannya semakin baik dan dibenarkan untuk pulang ke kediamannya di sini.
“Syukur Alhamdulillah, saya dapat balik ke rumah berkat doa peminat serta seluruh ahli keluarga. Hampir seminggu saya berada di wad ini, terima kasih juga kepada semua doktor dan jururawat,” katanya kepada Kosmo! di sini hari ini.
Beliau dimasukkan ke hospital pada Rabu lalu kira-kira pukul 12 tengah malam akibat sesak nafas yang turut menyebabkannya berada dalam keadaan separuh sedar.
Sepanjang tempoh tersebut, pelantun lagu popular Cek Mek Molek itu tidak putus-putus dikunjungi oleh peminat yang bimbang dengan tahap kesihatannya.
Penyanyi veteran berkenaan dilaporkan terpaksa bergantung dengan susu buat beberapa hari ekoran tahap kesihatannya namun beransur pulih setelah menerima rawatan. – KOSMO! ONLINE


Reliacraft Dagangan dilantik pengedar perkakasan Milwaukee
Oleh KAMARIAH KHALIDI

13 September 2022, 4:30 pm
BANGI – Reliacraft Dagangan Sdn. Bhd. (Reliacraft Dagangan) mengukuhkan lagi segmen pemasarannya apabila dilantik sebagai pengedar bagi peralatan dan perkakasan jenama Milwaukee bagi kegunaan dalam segmen pelbagai industri.
Lantikan berkenaan sekali gus membuktikan keyakinan pihak prinsipal, Milwaukee yang merupakan jenama global bagi pelbagai jenis perkakasan tangan industri terhadap Reliacraft Dagangan sebagai pengedar.
Reliacraft Dagangan merupakan anak syarikat Reliacraft Group, kumpulan milik bumiputera yang menjurus kepada bidang perkhidmatan berkaitan gas dan petroleum serta memiliki portfolio meluas dalam pelbagai segmen termasuk kejuruteraan, pembinaan, keselamatan dan pertahanan.
Pengurus Reliacraft Dagangan, Muhammad Shafii Jaafar berkata, Milwaukee merupakan antara peneraju dalam teknologi perkasasan tangan dan antara kelebihan produknya ialah menggunakan bateri pintar berteknologi tinggi yang boleh dicaj semula.
“Penggunaan bateri menggunakan konsep tenaga diperbaharui ini merupakan evolusi baharu dalam bidang kejuruteraan tinggi selain menjimatkan pada jangka panjang berbanding elektrik,” katanya.
Milwaukee mempelopori penggunaan teknologi bateri jenis lithium-ion pada perkakasan tangan dan merupakan jenama pertama yang membangunkan kejuruteraan pek bateri untuk semua jenis perkakasan keluarannya, menjadikan ia mudah bawa.

Muhammad Shafii berkata, buat permulaan Reliacraft Dagangan memasarkan lima produk Milwaukee bagi rangkaian MX Fuel iaitu perkakasan dan peralatan yang menggunakan pek bateri lithium-ion berteknologi tinggi.
Jelasnya, lima perkakasan tersebut adalah MX Fuel Cut Off Saw, MX Fuel Hex Breaker, MX Fuel Core Drill, Milwaukee Tower Light dan Milwaukee MI18 Job Site Light.
“Fokus pasaran utama ialah jabatan dan agensi kerajaan seperti Jabatan Bomba dan Penyelamat Malaysia, Angkatan Pertahanan Awam, Jabatan Kerja Raya, pasukan polis dan tentera.
“Dengan pengalaman lebih 10 tahun dalam pemasaran dan perkhidmatan pada agensi kerajaan, Reliacraft Group mempunyai kemahiran selain menawarkan khidmat lepas jualan yang diyakini pengguna,” ujarnya. – KOSMO! ONLINE


15,700 anggota dan pegawai bomba tersenarai operasi Monsun Timur Laut
Oleh NORHAFIZAN ZULKIFLI

13 September 2022, 4:47 pm
KUANTAN – Kira-kira 15,700 anggota dan pegawai Jabatan Bomba dan Penyelamat Malaysia (JBPM) tersenarai dalam operasi pengurusan bencana sebagai persiapan menghadapi Monsun Timur Laut (MTL) tahun ini.
Ketua Pengarah JBPM, Datuk Seri Mohammad Hamdan Wahid berkata, semua yang terlibat membabitkan anggota daripada bahagian pentadbiran dan latihan di 332 buah balai bomba seluruh negara.
“Berdasarkan laporan dan ramalan MetMalaysia, berkemungkinan MTL tahun ini adalah sama dengan tahun lalu dan mungkin lebih teruk, jadi kita kena bersedia dengan jumlah pegawai dan anggota mencukupi.
“Jadi kita sudah maklumkan kepada semua pegawai dan anggota termasuk mereka yang bertugas di pejabat atau di akademi latihan untuk bersama-sama dalam operasi bencana.
“Begitu juga dengan aset yang kita ada, buat masa ini sejumlah 1,800 aset untuk kegunaan di darat dan air serta lapan helikopter jabatan yang berpangkalan di Bertam, Subang dan Miri sudah bersedia untuk digerakkan apabila berlaku banjir,” katanya dalam sidang akhbar pada Majlis Anugerah Perkhidmatan Cemerlang 2021 di Ibu pejabat JBPM Pahang di sini hari ini.
Pada majlis itu, Mohammad Hamdan diiringi Pengarah JBPM Pahang, Datuk Dr. Wan Mohammad Zaidi Wan Isa menyampaikan Anugerah Perkhidmatan Cemerlang kepada 75 pegawai dan anggota bomba Pahang.

Menurut Mohammad Hamdan, mesyuarat Jawatankuasa Pengurusan Bencana di peringkat negeri dan daerah akan diadakan bermula hujung minggu ini.
Katanya, semua jawatankuasa pengurusan bencana daerah sudah diaktifkan, sebaik sahaja Perdana Menteri, Datuk Seri Ismail Sabri Yaakob mengeluarkan arahan selepas menyuarat diperingkat pusat bersamanya diadakan semalam.
Dalam pada itu beliau menasihatkan kepada orang ramai supaya sentiasa mendapatkan maklumat terkini berkaitan situasi banjir di kawasan masing-masing.
“Orang ramai perlu mendapatkan informasi bagi memudahkan mereka untuk melakukan berpindah jika perlu, disamping itu mengetahui situasi terkini memandangkan terdapat juga kawasan banjir yang tidak dijangka seperti di Bentong dan Maran sebelum ini.
“Selain itu pegawai dan anggota bomba bersama jentera juga ditempatkan di pangkalan hadapan tertentu seperti di Pulau Pinang bagi kawasan utara, Johor bagi barat, Kuching bagi Sibu dan Miri bagi Sarawak dan Kota Kinabalu, Tawau serta Sandakan bagi negeri Sabah supaya operasi menyelamat dan menghantar bantuan keperluan asas kepada mangsa banjir dalam diselaraskan dengan lebih berkesan,” ujarnya. – KOSMO! ONLINE


Ahmad Amzad pitam ketika sertai program mendaki Bukit Besar
Oleh KAMALIZA KAMARUDDIN

13 September 2022, 4:42 pm
KUALA TERENGGANU – Timbalan Menteri Sains, Teknologi dan Inovasi, Datuk Ahmad Amzad Hashim hampir rebah akibat pitam sewaktu mendaki Bukit Besar di sini sempena program Merdeka Parlimen Kuala Terengganu hari ini.
Dalam kejadian pada pukul 9.17 pagi itu, Ahmad Amzad yang separuh sedar telah diberi rawatan awal oleh anggota Angkatan Pertahanan Awam Malaysia (APM) Terengganu sebelum dikejarkan ke Hospital Sultanah Nur Zahirah (HSNZ) di sini dengan menaiki ambulans.
Pengarah Kesihatan Terengganu, Datuk Dr. Kasemani Embong berkata, Ahmad Amzad telah diberi rawatan sewajarnya sebaik tiba di Unit Kecemasan HNSZ.
Beliau berkata, hasil pemeriksaan awal mendapati tahap kesihatan Ahli Parlimen Kuala Terengganu itu berada dalam keadaan stabil.
“Pasukan perubatan HSNZ menghormati permintaan beliau (Ahmad Amzad) untuk tidak ditahan di dalam wad sebaliknya pulang berehat di rumah.
“Beliau (Ahmad Amzad) juga berjanji akan
mendapatkan rawatan susulan ke mana-mana pusat perubatan sekiranya memerlukan selepas ini,” katanya ketika dihubungi Kosmo! di sini hari ini.

Beliau sebelum ini pernah hampir rebah sewaktu menyertai program kayuhan basikal bersama rakyat di bandar raya ini pada empat tahun lalu.
Kejadian berlaku pada Ogos 2018 itu dipercayai kerana Ahmad Amzad tidak mendapat cukup rehat dan tanpa bersaraapn sebelum menyertai program berbasikal berkenaan. – KOSMO! ONLINE


Baling, Titi Hayun antara 186 kawasan berisiko dibadai kepala air
Oleh AMRAN MULUP

13 September 2022, 4:53 pm
MELAKA – Jabatan Bomba dan Penyelamat Malaysia (JBPM) telah mengesan 186 lokasi yang berisiko dibadai fenomena kepala air pada musim Monsun Timur Laut.
Pengarah Bahagian Operasi Kebombaan dan Penyelamat JBPM, Datuk Nor Hisham Mohammad berkata, pihaknya bagaimanapun memberikan tumpuan pemantauan di Kedah termasuk di Baling dan Titi Hayun di kaki Gunung Jerai.
“Kita kesan 186 lokasi yang mana kawasan jeram tersebut masih mempunyai hulu dan berpotensi berlaku fenomena kepala air.
“Bagaimanapun fokus pemantauan dilakukan di kawasan jeram di Baling dan Titi Hayun kerana lokasi itu sering kali dilanda kepala air pada tahun ini,” katanya.
Beliau berkata demikian pada sidang akhbar pada Majlis Perasmian Penutup Kursus Pengurusan Bencana peringkat negeri yang telah disempurnakan Yang Dipertua Negeri, Tun Mohd. Ali Mohd. Rustam di Pantai Puteri dekat sini, hari ini.
Tambahnya, antara lokasi lain yang turut berada dalam radar pemantauan adalah Sungai Gabai, Selangor, namun skala fenomena kepala air di kawasan itu tidak seburuk di Kedah.

Ujarnya, meskipun JBPM sentiasa memantau lokasi-lokasi terlibat, namun orang ramai juga perlu memainkan peranan masing-masing termasuk menyemak ramalan cuaca di portal rasmi Jabatan Meteorologi Malaysia sebelum beriadah ke kawasan berisiko.
“Orang ramai perlu ambil langkah berjaga-jaga, boleh semak dahulu ramalan cuaca sama ada akan berlaku hujan lebat dalam tempoh 24 jam di lokasi tersebut.
“Jika nampak keadaan awan mula hujan di kawasan hulu, jadi keluarlah dari badan air (sungai), itu lebih efektif, bomba juga akan pantau keadaan di sungai-sungai dan mengeluarkan arahan sekiranya perlu,”katanya.
Dalam pada itu beliau berkata, sebanyak RM3 juta diperuntukkan JBPM bagi membeli pelbagai aset dan logistik menghadapi bencana banjir pada fasa peralihan Monsun Timur Laut yang dijangka bermula pertengahan November ini.
Ujarnya, antara aset itu adalah 60 buah bot khas banjir di kawasan perbandaran dan 100 unit pencahayaan.
“Keperluan ini telah diagihkan kepada enam buah negeri yang dijangka dilanda banjir besar terutama Kelantan, Terengganu, Pahang, Johor, Sabah dan Sarawak,” katanya. – KOSMO! ONLINE


Sultan Selangor, Tengku Permaisuri Selangor zahir ucapan takziah kemangkatan Ratu Elizabeth II
Oleh MOHAMAD NAUFAL MOHAMAD IDRIS

13 September 2022, 4:56 pm
SHAH ALAM – Sultan Selangor, Sultan Sharafuddin Idris Shah dan Tengku Permaisuri Selangor, Tengku Permaisuri Norashikin menzahirkan ucapan takziah kepada keluarga Diraja British dan rakyatnya atas kemangkatan Ratu Elizabeth II.
Menerusi kenyataan dikeluarkan Istana Alam Shah Klang, Ratu Elizabeth II akan sentiasa diingati dengan penuh rasa hormat dan kasih sayang sebagai seorang Raja yang mendedikasikan hidupnya untuk berkhidmat kepada rakyatnya.
“Pemerintahannya digambarkan dengan penuh tanggungjawab, dedikasi dan komitmen dalam berkhidmat kepada negaranya dan Komanwel.
“Beliau dikagumi dan dihormati di seluruh dunia sebagai tokoh kestabilan dan perpaduan sepanjang hayat yang membawa perubahan besar,” katanya di sini.
Jelas kenyataan itu, mengimbas semula memori dinyatakan Sultan Sharafuddin berbesar hati dijemput Ratu Elizabeth II menghadiri dua majlis makan semasa kapal HMS Britannia berlabuh di Pelabuhan Klang, Klang dekat sini pada tahun 1972 dan 1989.
Dalam pertemuan itu, baginda dapat melakukan perbincangan dua hala dengan Ratu Elizabeth II mengenai bagaimana untuk meningkatkan hubungan antara Malaysia dengan UK.

“(Malah) pada tahun 1972, baginda pernah menghadiri majlis makan malam di Istana Alam Shah, Klang bersama (Sultan Selangor terdahulu) Almarhum Sultan Salahuddin Abdul Aziz Shah Alhaj.
“Ratu Elizabeth II juga pernah melawat Masjid Sultan Salahuddin Abdul Aziz Shah, Shah Alam ketika majlis ke-11 Mesyuarat Ketua-Ketua Kerajaan Komanwel (CHOGM) pada tahun 1989”, ujarnya. – KOSMO!ONLINE


Lelaki berang ‘ditolak’ jadi penumpang oleh 23 pemandu teksi
Oleh KOSMO!

13 September 2022, 4:31 pm
BANGKOK – Seorang lelaki melepaskan kemarahan terhadap sistem pengangkutan teksi di Bangkok, Thailand apabila 23 buah teksi enggan berhenti untuk mengambilnya sebagai penumpang, lapor laman berita Thaiger kelmarin.
Menerusi rakaman video yang dimuat naik di laman TikTok, lelaki itu mendakwa bahawa pemandu teksi di kawasan Asoke bersikap berat sebelah kerana hanya menerima pelancong asing dan enggan mengambilnya kerana lokasi yang dituju dekat, hanya mengambil masa kurang 15 minit pemanduan.
Pemilik akaun @iceprapadang itu berkata,  dia cuba menahan 23 buah teksi semasa menunggu di hadapan kompleks beli belah di kawasan tersebut.
“Hari ini saya memecahkan rekod apabila menahan 23 buah teksi yang enggan berhenti untuk penumpang tempatan.
“Sistem teksi sangat teruk,” tulisnya pada video berkenaan.
Lelaki itu berkata,  pemandu teksi memberi pelbagai alasan termasuk tidak melalui laluan yang dituju, ada yang memarahinya kerana jarak terlalu dekat dan ada yang langsung tidak berhenti walaupun tanda kosong penumpang dinyalakan.

Dia akhirnya berjaya menemui teksi yang mahu membawanya ke lokasi yang dituju selepas percubaan ke-24.
“Saya memahami mengapa orang ramai  lebih memilih menggunakan perkhidmatan Grab.
“Pemandu teksi yang baik masih ada,  namun ia sangat sukar ditemui,” ujarnya. – Agensi


MAFI mohon peruntukan tambahan Tabung Bencana Tanaman Padi
Oleh ISKANDAR SHAH MOHAMED

13 September 2022, 4:26 pm
KUALA SELANGOR – Kementerian Pertanian dan Industri Makanan (MAFI) akan memohon peruntukan tambahan bagi Tabung Bencana Tanaman Padi (TBTP) sekiranya banjir besar melanda negara pada November ini.
Timbalan Menteri Pertanian dan Industri Makanan 1, Datuk Seri Ahmad Hamzah berkata, pihaknya setakat ini sudah membelanjakan bantuan berjumlah RM19.8 juta di seluruh negara.
Kata beliau, jumlah itu melebihi peruntukkan RM10 juta yang disediakan kementerian berkenaan pada setiap tahun.
“Jika banjir berskala besar berlaku kelak, MAFI perlu memohon bantuan Kementerian Kewangan (MOF) untuk menambah peruntukan TBTP itu.
“Langkah itu perlu sebagai kesiapsiagaan bagi membantu pesawah yang bakal terjejas dan mengalami kerugian,” katanya selepas merasmikan Seminar Peningkatan Hasil Padi di Institut Pengurusan Peladang (IPP), Tanjong Karang di sini, hari ini.
Menurut Ahmad Hamzah, TBTP itu meliputi bantuan kewangan berjumlah RM800 bagi setiap 0.4 hektar tanaman padi milik pesawah.

Tambah beliau, MAFI sudah membuat persediaan awal bagi menghadapi musim tengkujuh terutama pemantauan di lokasi berisiko tinggi banjir.
“Kita turut mengarahkan kawasan terusan utama dan pengairan sawah diselenggara sepenuhnya bagi mengelak saliran tersumbat.
“Selain meningkatkan penyelenggaraan aset sedia ada, semua pam air diselenggara bagi memudahkan pembuangan air ke parit jika banjir melanda kawasan sawah,” ujarnya.
Dalam pada itu, kata Ahmad Hamzah,
penjadualan semula bekalan air di Kawasan Pembangunan Pertanian Bersepadu (IADA) Barat Laut Selangor akan dilaksanakan sepenuhnya bermula Januari tahun depan.
“Penjadualan itu melibatkan empat Kawasan Perkhidmatan Pengairan (ISA) 1 hingga ISA 4 seluas 19.8 hektar.
“Cadangan perubahan semula jadual itu dibuat berikutan berlaku kekurangan air yang teruk pada 2015 sehingga terpaksa dilewatkan selama 15 hari,” katanya. – KOSMO!ONLINE


Status pesawat LCA,UAS, MPA akan tiba 2025 hingga 2027
Oleh AZMI NORDIN

13 September 2022, 4:21 pm
KUALA LUMPUR – Tentera Udara Diraja Malaysia (TUDM) konsisten dalam menentukan CAP55 direalisasikan untuk memastikan kesiagaan kuasa udara sentiasa berada pada tahap yang diperlukan dengan adanya aset baharu.
Sehubungan itu, Unmanned Aerial System (UAS), Maritime Patrol Aircraft (MPA), dan pesawat LCA dijangka akan tiba menjelang 2025 hingga 2027 mengatasi jurang keupayaan sedia ada.
Panglima ATM, Jeneral Tan Sri Affendi Buang berkata, pemeriksaan fizikal pesawat FLIT-LCA akan dilaksanakan apabila rundingan harga berjaya dan dipersetujui oleh kedua-dua pihak.
“Pihak Kementerian Pertahanan (Mindef) telah mendapat kelulusan daripada pihak Kementerian Kewangan (MOF) untuk melaksanakan rundingan harga dengan petender yang terpilih.
“Pesawat ini dijangka akan tiba pada penghujung tahun 2025 dan bakal beroperasi pada tahun 2026,” katanya pada sesi wawancara di Wisma Perwira ATM, di sini hari ini.
Bagi Unmanned Aerial System (UAS), Affendy memaklumkan, perolehannya untuk kategori MALE telah mendapat kelulusan melalui Lembaga Perolehan Kementerian Pertahanan pada 30 Jun lalu.

“Buat masa ini, pihak TUDM masih menunggu perakuan kelulusan MOF dan pesawat ini dijangka tiba pada awal tahun 2025,” ujarnya.
Seterusnya, bagi perolehan pesawat MPA, Afendy memaklumkan keputusan akhir Lembaga Perolehan Kementerian Pertahanan telah diangkat kepada MOF.
“Mindef kini sedang menunggu kelulusan daripada MOF bagi meneruskan proses perolehan selanjutnya iaitu LOl, LOA dan rundingan kontrak.
“TUDM bakal menerima pesawat pertama pada awal tahun 2026 dan pesawat kedua pada tahun 2027,” jelasnya.
Affendy memberitahu, garis masa perolehan aset baharu adalah amat kritikal dan perlu dilaksanakan mengikut masa yang telah dirancang bagi membolehkan TUDM mengatasi jurang keupayaan sedia ada.
“Hal ini merangkumi isu keusangan, jumlah aset yang tidak mencukupi, sistem dan teknologi yang telah ketinggalan. – KOSMO! ONLINE


Letak 70 bangkai dalam beg pakaian, tong sampah untuk kaji kes pembunuhan
Oleh KOSMO!

14 September 2022, 10:00 pm
CANBERRA – Sekumpulan penyelidik di Australia menjalankan satu kajian berkaitan kes pembunuhan dengan meninggalkan hampir 70 ekor bangkai anak babi di dalam tong sampah dan beg pakaian di sekitar kawasan belukar, lapor akhbar Daily Star semalam.
Kajian itu dijalankan di Australia barat di mana beg pakaian dan tong sampah diisi dengan anak babi yang mati semasa lahir dengan harapan untuk mengkaji dan memahami proses penguraian.
Penyelidik berharap untuk memahami kesan perubahan suhu dan kelembapan di dalam dan luar beg pakaian, serta perubahan pada tulang atau badan.
Beberapa ekor anak babi yang dilahirkan mati dijadikan sebagai kumpulan kawalan dengan dibiarkan terdedah kepada pelbagai unsur.
Pensyarah kanan sains forensik Universiti Murdoch, Paola Magni berkata, berpuluh-puluh bangkai disembunyikan di dalam ‘persekitaran akses terhad’.
Beg pakaian, tong beroda, kereta dan almari kebiasaannya dijadikan tempat pembuangan yang berpotensi untuk mangsa pembunuhan.

Magni berkata, perkara itu berlaku kerana pelaku cuba mengelak mangsa untuk ditemui dengan mudah oleh pihak berkuasa atau memerlukan lokasi di mana mereka boleh menyimpan dan memindahkan mayat buat sementara waktu dari satu tempat ke tempat lain.
Menurut Magni, tempat-tempat itu adalah lokasi kejadian jenayah utama di mana peritiwa kematian/pembunuhan berlaku dan tempat jenayah sekunder di mana mayat ditinggalkan dan ditemui.
Daripada kajian penguraian bangkai itu, Magni percaya ia akan memberikan maklumat penting mengenai restorasi tempat kejadian jenayah. – AGENSI


APK penipuan baharu buat mangsa hilang wang
Oleh HARRITH HISHAM

14 September 2022, 9:11 pm
KUALA LUMPUR – Lima individu warga tempatan ditahan polis disyaki terlibat dalam sindiket ‘Android Package Kit’ (APK) Scam yang merupakan satu modus operandi penipuan baharu.
Setiausaha Polis Diraja Malaysia (PDRM), Datuk Noorsiah Mohd. Saaduddin berkata, tiga lelaki dan dua wanita berusia antara 17 hingga 21 tahun itu ditahan menerusi serbuan pada 24 Ogos lalu di premis sindiket terbabit beroperasi, di sini.
“Berdasarkan siasatan, mereka beroperasi dengan mencipta akaun (palsu) di laman sosial terkenal sebelum menawarkan mangsa untuk melihat gambar dan video melalui aplikasi lain yang dihantar melalui fail APK.
“Mangsa turut dikehendaki membuat pembelian token sebelum boleh mengakses aplikasi tersebut,” katanya dalam kenyataan hari ini.
Noorsiah berkata, aplikasi yang berjaya dipasang kepada peranti boleh mengakibatkan transaksi pengeluaran wang daripada akaun mangsa.
Susulan itu, ujarnya, kes disiasat di bawah Seksyen 420/511 Kanun Keseksaan.

Dalam pada itu, Noorsiah turut menyeru agar orang ramai sentiasa berwaspada dan elakkan memuat turun apa-apa aplikasi daripada khidmat pesanan ringkas (SMS). – KOSMO! ONLINE


Ekspo 2020 Dubai: Malaysia catat potensi dagangan RM77.25 bilion
Oleh MOHD RASDAN AHMAD

14 September 2022, 10:41 pm
KUALA LUMPUR – Penyertaan Malaysia dalam Ekspo 2020 Dubai baru-baru ini berjaya mencatatkan potensi perdagangan dan pelaburan keseluruhan berjumlah RM77.25 bilion.
Perdana Menteri, Datuk Seri Ismail Sabri Yaakob berkata, sasaran yang ditetapkan kerajaan adalah untuk mencapai RM8 bilion hingga RM10 bilion pulangan perdagangan dan pelaburan sepanjang enam bulan penyertaan ke ekspo itu.
“Alhamdulillah, saya dengan bangganya mengumumkan bahawa Malaysia berjaya melepasi sasaran itu sebanyak tujuh kali ganda dengan potensi perdagangan dan pelaburan keseluruhannya berjumlah RM77.25 bilion.
“Kejayaan ini diraih melalui pemeteraian Memorandum Persefahaman atau Perjanjian Perkongsian dan Surat Niat
melibatkan syarikat-syarikat serta pihak-pihak luar termasuk dari Amerika Syarikat, China, Emiriah Arab Bersatu, India, United Kingdom dan Qatar,” katanya ketika berucap pada Majlis Apresiasi Pavilion Malaysia Ekspo 2020 Dubai di sini hari ini.
Selain itu tambah Perdana Menteri, sejumlah 4,971 pertanyaan perniagaan turut direkodkan dan bagi maksimumkan peluang perdagangan dan perniagaan, Pavilion Malaysia yang mewakili penyertaan negara pada Ekspo berkenaan juga berjaya mengadakan sebanyak 2,555 sesi padanan perniagaan secara fizikal dan maya.
Bukan itu sahaja, sejumlah 4,971 pertanyaan perniagaan turut direkodkan dan bagi memaksimumkan peluang perdagangan dan perniagaan, Pavilion Malaysia yang mewakili penyertaan negara pada Ekspo berkenaan juga berjaya mengadakan sebanyak 2,555 sesi padanan perniagaan secara fizikal dan maya.

“Syabas saya ucapkan kepada Kementerian Sains, Teknologi dan Inovasi (MOSTI) selaku kementerian peneraju dan Malaysian Green Technology and Climate Change Corporation (MGTC) selaku agensi pelaksana,” jelasnya. -KOSMO! ONLINE


Liga Super: KDA FC tewaskan Selangor FC 3-1
Oleh MOHD. RAFIE AZIMI

14 September 2022, 11:36 pm
ALOR SETAR – Kedah Darul Aman FC (KDA FC) meneruskan rentak kemenangan buat kali ketiga berturut-turut apabila menundukkan pasukan Gergasi Merah, Selangor FC 3-1 di laman sendiri, sebentar tadi.
Perlawanan bermula rancak dengan Selangor FC memiliki peluang untuk menjaringkan gol seawal minit ke-2.
Kapten mereka, Brendan Gan bagaimanapun gagal mengawal bola dengan kemas meskipun cuma berdepan satu lawan satu dengan penjaga gol tuan rumah, Shahril Saari menyebabkan bola meleret keluar dari kawasan permainan.
Pada minit ke-18, giliran kapten KDA FC, Mohd. Syazwan Zainon pula gagal membuka jaringan buat Sang Kenari apabila rembatannya dari dalam kotak penalti, terbias kepada salah seorang pemain lawan sekali gus menyebabkan bola melepasi palang.
Stadium Darul Aman bagaimanapun bergegar dengan sorakan empat minit kemudian apabila tonggak penyerang KDA FC, Ronald Ngah Wanja menghasilkan gol pertama perlawanan.
Gol itu terhasil apabila sepakan percuma diambil pemain sayap mereka, Mahmoud Al-Mardi tepat sampai kepada Ronald betul-betul di depan gawang.

Ia sekali gus memudahkan penyerang bertubuh sasa itu membuat tolakan menewaskan penjaga gol Selangor FC, Sam Somerville.
Kegembiraan penyokong tuan rumah berterusan apabila pertahanan import dari Andorra, Marc Vales menghasilkan gol kedua menerusi tandukan pada minit ke-30.
Pujian penyokong terhadapnya bagaimanapun bertukar menjadi kemarahan seminit kemudian apabila dia gagal merantai pemain lawan, Hein Htet Aung.
Ia seterusnya membolehkan bintang muda Myanmar itu membuat hantaran lintang kepada Herlison Caion sebelum disudahkan dengan rembatan leret untuk kedudukan berubah menjadi 2-1.
Memasuki babak kedua, kedua-dua pasukan terus berbalas serangan namun rembatan padu pemain muda Selangor FC, Mukhairi Ajmal dari luar kotak penalti pada minit ke-59, paling mencuri tumpuan apabila bola singgah tepat ke tiang sebelah kiri gawang tuan rumah.
Bola itu kemudian melantun kepada pemain sayap skuad muda kebangsaan, Quentin Cheng namun pemain tinggi lampai itu merembat tinggi melepasi palang gol, meskipun tiada sesiapa yang mengawalnya.
Peluang buat KDA FC menambah jaringan hadir pada minit ke-72 menerusi Mahmoud tetapi sepakan pemain itu meliar ke kiri gawang, ketika dia sudah pun berjaya mengelecek pemain pertahanan pasukan pelawat, Sharul Nazeem Zulpakar di dalam kotak penalti.
Usaha Mahmoud tidak terhenti di situ apabila pada Mlminit ke-85, pemain dari Jordan itu membawa bola dari sebelah kiri padang dan mengelecek pemain pertahanan Selangor FC sebelum melepaskan rembatan kencang di dalam kotak penalti.
Rembatannya itu bagaimanapun dapat ditepis Somerville sebelum bola mengenai palang dan keluar.
Pemain gantian, Mohammad Fayadh Zulkifli memuktamadkan keputusan 3-1 memihak KDA FC apabila dia melakukan rembatan leret cantik menewaskan Somerville, sebaik menerima hantaran cantik dari Mahmoud pada masa tambahan permainan. – KOSMO! ONLINE


Lelaki OBB hilang ditemui mati akibat kencing tikus
Oleh ROHANA ISMAIL

14 September 2022, 9:18 pm
KOTA BHARU – Seorang lelaki berstatus Orang Bebas Berlesen (OBB) yang dilaporkan hilang semasa bekerja sebagai buruh di pusat bandar ini kelmarin disahkan meninggal dunia akibat penyakit kencing tikus semalam.
Lelaki berusia 37 tahun yang berasal Gua Musang, disahkan meninggal dunia kira-kira pukul 4.50 petang semasa dirawat di Hospital Sultan Ismail Petra (HSIP), Kuala Krai.
Ketua Polis Daerah Kota Bharu, Asisten Komisioner Mohd. Rosdi Daud berkata, sebelum meninggal dunia, lelaki itu menerima rawatan di Hospital Machang dekat sini akibat demam panas pada pukul 5 petang kelmarin.
Menurutnya, OBB itu kemudian dipindahkan ke HSIP untuk rawatan lanjut sebelum disahkan meninggal dunia.
“Jenazah mangsa sudah diserahkan kepada keluarga untuk urusan pengebumian.
“Selain itu, tiada laporan polis diterima berhubung kejadian tersebut,” katanya dalam satu kenyataan di sini hari ini.

Kosmo! Online semalam melaporkan, seorang lelaki yang merupakan OBB dipercayai hilang semasa sedang bekerja sebagai buruh bersama tiga rakannya di pusat bandar ini semalam.
OBB itu telah menjalani hukuman penjara selama 10 bulan atas kesalahan dadah disedari hilang di tempat kerjanya kira-kira pukul 5 hingga 6 petang. – KOSMO! ONLINE


Putera William warisi harta pusaka berusia 685 tahun bernilai £1 bilion
Oleh KOSMO!

14 September 2022, 10:30 pm
LONDON – Putera William diramal menjadi lebih kaya apabila bakal mewarisi estet diraja seluas 56,655 hektar dengan nilai mencecah £1 bilion (RM5.2 bilion), lapor stesen penyiaran CNN semalam.
Laporan Forbes menganggarkan pada tahun lalu bahawa kekayaan peribadi mendiang Ratu Elizabeth II yang bernilai £433.7 juta (RM2.26 bilion) adalah terdiri daripada permata, koleksi seni, pelaburan dan dua kediamannya iaitu Istana Balmoral di Scotland dan Rumah Sandringham di Norfolk.
Ratu Elizabeth mewarisi kedua-dua harta itu daripada bapanya, Raja George VI.
Sebahagian besar kekayaan keluarga diraja Britain berjumlah sekurang-kurangnya £18 bilion (RM93.9 bilion) berupa tanah, harta dan pelaburan kini diwariskan kepada monarki baharu, Raja Charles III dan pewaris-pewarisnya.
Kedudukan sebagai pewaris takhta Britain yang pertama bakal menjadikan Putera Willian sebagai seorang yang lebih kaya apabila mewarisi takhta ayahandanya.
Raja masa depan itu bakal mewarisi harta pusaka Duchy of Cornwall daripada Raja Charles III.

Baginda memiliki portfolio hartanah yang meluas meliputi 56,655 hektar yang kebanyakannya terletak di barat daya England.
Hartanah yang dicipta oleh Raja Edward III pada tahun 1337 itu bernilai £1 bilion (RM5.2 bilion), demikian menurut pengiraan untuk tahun kewangan yang lalu.
Hasil daripada hartanah itu digunakan untuk membiayai aktiviti awam, swasta dan amal oleh Duke of Cornwall, kata laman webnya.
Gelaran itu kini dipegang oleh Putera William. – AGENSI


Tiada unsur jenayah kes OKT meninggal dunia ketika rawatan
Oleh ASLIZA MUSA

14 September 2022, 9:37 pm
IPOH – Polis mengesahkan tiada unsur jenayah melibatkan kes kematian seorang lelaki yang juga orang kena tahan (OKT) ketika dirawat di Hospital Raja Permaisuri Bainun (HRPB) di sini semalam.
Ketua Polis Daerah Ipoh, Asisten Komisioner Yahaya Hassan berkata, hasil bedah siasat yang dijalankan mendapati punca kematian lelaki berusia 62 tahun itu akibat pendarahan di bahagian perut disebabkan kepecahan sista pankreas.
“Bedah siasat ke atas OKT dijalankan hari ini di Jabatan Forensik HRPB dan mendapati tiada sebarang unsur ‘foul play’ dan kecederaan fizikal yang boleh dikaitkan dengan unsur jenayah.
“Kes diklasifikasikan sebagai mati mengejut,” katanya dalam kenyataannya di sini hari ini.
Menurut beliau, siasatan kes berkenaan akan diteruskan Unit Siasatan Jenayah dan Kematian Tahanan (USJKT) Jabatan Integriti dan Pematuhan Standard (JIPS) Bukit Aman.
“Hasil siasatan kes ini akan dirujuk oleh pihak berkenaan kepada koroner untuk tindakan lanjut,” katanya.

Lelaki yang ditangkap berkaitan kes dadah di Jalan Carey di sini Sabtu lalu, disahkan meninggal dunia pada 10.30 pagi di HRPB setelah rawatan kecemasan diberikan pegawai perubatan.
Terdahulu, lelaki itu dikatakan dalam keadaan tidak sihat pada pukul 9.02 pagi ketika berada di lokap Balai Polis Jelapang. Ketika itu, OKT tersebut sedang menunggu untuk dibawa ke Mahkamah Majistret Ipoh bagi tujuan pertuduhan berkaitan kes dadah. – KOSMO! ONLINE


Asrama Tahfiz As Sofa terbakar
Oleh NOR SHAFAWATI YUP

14 September 2022, 10:31 pm
SEREMBAN – Sebuah bangunan asrama Tahfiz Rendah As Sofa di Dataran Sentral di sini terbakar dalam kejadian sebentar tadi.
Bagaimanapun, semua pelajar yang menyedari kejadian itu, sempat menyelamatkan diri dan tiada kemalangan jiwa dilaporkan.
Pegawai Operasi, Penolong Kanan Penguasa Bomba Mohd. Kamal Mohd. Timar berkata, pihak bomba bergegas ke lokasi kejadian sebaik menerima panggilan kecemasan pada pukul 8.22 malam.
“Kebakaran melibatkan sebuah bangunan tiga tingkat asrama Tahfiz Rendah As Sofa di bahagian aras dua dan tiga.
“Tiada mangsa dilaporkan terlibat dan api berjaya dikawal pada pukul 9.04 malam tadi,” katanya di sini. -KOSMO! ONLINE


Berjalan 10,000 langkah sehari kurangkan risiko demensia, kanser dan kematian
Oleh KOSMO!

14 September 2022, 9:30 pm
WASHINGTON – Satu kajian terbaharu mendapati berjalan kaki sebanyak 10,000 langkah sehari mampu mengurangkan risiko demensia, kanser, serangan jantung di samping dapat melanjutkan usia, lapor laman berita Wion News semalam.
Kajian itu diterbitkan dalam jurnal JAMA Internal Medicine dan JAMA Neurology.
Kajian itu menggunakan data daripada biobank Britain untuk mendapatkan kiraan langkah daripada 78,500 orang dewasa di negara itu yang berusia antara 40 hingga 79 tahun.
Bagaimanapun, peserta yang bebas daripada penyakit kardiovaskular, kanser atau demensia telah dimasukkan dalam penilaian akhir.
Penyelidik memantau 75,800 orang dewasa dengan penjejak yang boleh dipakai pada badan. Kajian itu adalah yang terbesar seumpamanya untuk mengesan kiraan langkah dan mengaitkannya dengan keadaan kesihatan.
“Mesej yang dibawa menerusi kajian ini adalah orang ramai bukan sahaja menyasarkan 10,000 langkah sehari tetapi berjalan dengan lebih pantas,” kata ketua penyelidik, Dr. Matthew Ahmadi.

Bagi individu yang kurang aktif, kajian itu menawarkan pilihan untuk mengekalkan kesihatan mereka.
Penyelidik bersama, Borja del Pozo berkata, kajian itu menunjukkan bahawa dengan sekurang-kurangnya 3,800 langkah sehari boleh mengurangkan risiko demensia sebanyak 25 peratus.
Kajian itu juga mendakwa bahawa setiap 2,000 langkah mampu mengurangkan risiko kematian pramatang secara berperingkat sebanyak 8 hingga 11 peratus. – Agensi


Liga Super: TFC lepas geram belasah Penang 3-0
Oleh TENGKU DANISH BAHRI TENGKU YUSOFF

14 September 2022, 11:30 pm
KUALA NERUS – Terengganu FC (TFC) menebus kehampaan gagal menjulang Piala FA pada hujung minggu lalu dengan membelasah Penang FC 3-0 pada aksi Liga Super di Stadium Sultan Mizan Zainal Abidin di sini sebentar tadi.
Kemenangan kelima skuad Sang Penyu berturut-turut dalam Liga Super itu menyaksikan perebutan slot ke Piala AFC 2023 kini semakin sengit.
TFC berada di tangga keempat liga dengan mengutip 32 mata, tiga mata di belakang Negeri Sembilan manakala Sabah pula di tempat kedua dengan 36 mata.
Tuan rumah tidak menunggu lama untuk melancarkan serangan melalui percubaan Manuel Ott yang mengenai jaring tepi pada minit ketujuh disusuli gerakan Kipre Tchetche dua minit kemudian.
Keghairahan TFC menyerang hampir dihukum pelawat namun mujur tandukan T. Saravanan hasil hantaran Muhd. Faizat Ghazli sedikit tersasar ke sebelah kiri pintu gawang pada minit ke-22.
Kem tuan rumah akhirnya ceria pada minit ke-37 setelah Faisal Abdul Halim menyudahkan gerakan satu dua bersama Petrus Shitembi untuk gol pembukaan dari dalam kotak penalti.

TFC menggandakan jaringan ketika aksi memasuki masa tambahan menerusi Tchetche yang menanduk kemas bola hantaran Shitembi sekali gus membawa kedudukan 2-0 ke bilik persalinan.
Tchetche memastikan kemenangan selesa TFC di hujung permainan selepas melakukan voli berpunca hantaran Shitembi untuk menjadikan kedudukan 3-0 pada minit ke-90. – KOSMO! ONLINE


Tomato ungu bakal ditanam secara komersial
Oleh KOSMO!

14 September 2022, 8:00 pm
WASHINGTON – Sayuran tomato berwarna ungu yang dimodifikasi secara genetik supaya mengandungi 10 kali ganda antioksidan kini  bersedia untuk dipasarkan secara komersial di Amerika Syarikat (AS), lapor portal berita MailOnline semalam.
Dibangunkan oleh penyelidik di Norfolk Plant Sciences, ‘tomato super’ itu menggabungkan  dengan gen daripada bunga snapdragon untuk menambah dos antosianin yang tinggi. Antosianin mempunyai manfaat antidiabetes, antikanser, antiradang dan perlindungan kesihatan lain.
Tomato ungu mendapat kelulusan Perkhidmatan Pemeriksaan Kesihatan Haiwan dan Tumbuhan (APHIS) Jabatan Pertanian AS (USDA) selepas hampir 15 tahun.
Ia diluluskan awal bulan ini dalam proses yang menandakan kelulusan pertama untuk produk ubah suai genetik di AS bagi tujuan penanaman di ladang-ladang negara itu.
Pasukan saintis itu bercadang menjual benih tomato ungu kepada petani dan pekebun yang menanamnya di halaman rumah bagi mendapatkan maklum balas secara langsung daripada pengguna.
Tomato yang diubah suai secara genetik mula dibangunkan pada tahun 2008, apabila ahli biologi tumbuhan,  Cathie Martin menambah dua gen bunga snapdragon untuk menghasilkan warna ungu gelap.

Warna terhasil menggunakan pigmen antioksidan yang juga terdapat dalam buah beri hitam dan cranberi yang dikenali sebagai antosianin.
Antosianin adalah bahan kimia yang dipanggil flavonoid yang meneutralkan molekul oksigen berbahaya dalam badan.
Walaupun  dihasilkan secara semula jadi oleh pokok  tomato, ia banyak terdapat pada daun dan bukan buah tomato.
Dalam kajian itu, tomato yang diubah suai secara genetik telah diberi makan kepada tikus yang menghidap kanser sementara satu lagi kumpulan tikus diberikan buah tomato tradisional.
Tikus yang memakan tomato ungu hidup secara purata, 30 peratus lebih lama daripada kumpulan yang diberi makan buah tomato tradisional. – Agensi


Seleweng subsidi dalam gudang proses minyak hitam terpakai
Oleh MOHD YUNUS YAKKUB

14 September 2022, 8:42 pm
KUALA LANGAT – Kegiatan penyelewengan diesel subsidi yang berselindung pemprosesan minyak hitam terpakai sejak dua tahun lalu tumpas selepas digempur, semalam.
Dalam serbuan pukul 9 pagi, aktiviti seleweng dalam gudang di Jalan Klang-Banting, Sungai Jenjarom berjaya merampas 109,700 liter diesel dan pelbagai barangan dianggarkan keseluruhan RM1.57 juta.
Turut ditahan menerusi operasi dilakukan cawangan risik Pasukan Gerakan Am (PGA) Batalion 4 adalah tujuh suspek lelaki termasuk empat warga asing berusia 22 hingga 37 tahun.
Ketua Polis Selangor, Datuk Arjunaidi Mohamed berkata, risikan selama sebulan itu mendapati modus operandi sindiket adalah membeli minyak diesel dari stesen minyak di sekitar Kuala Langat.
Katanya, sindiket menggunakan lori atau kenderaan pacuan empat roda yang telah diubahsuai mereka.
“Apabila tong yang diubahsuai telah penuh, kesemua minyak diesel akan dipindahkan ke dalam tangki simpanan “Skid Tank dan intermediate bulk containers (IBC) Tank” di gudang sebelum dijual semula kepada pengusaha industri.

“Ini bermakna, pihak industri akan membeli minyak diesel bersubsidi ini dengan harga yang lebih murah daripada harga industri tanpa subsidi yang agak mahal,” katanya pada sidang akhbar hari ini.
Menurut beliau, aktiviti sindiket itu dipercayai telah beroperasi sejak dua tahun lalu.
Tambah Arjunadi, sindiket menjual diesel subsidi tersebut kepada sektor perkapalan pada harga RM8 seliter dan industri perkilangan dan pembinaan sebanyak RM3.70 seliter.
Nilai kerugian kerajaan akibat dari aktiviti penyelewengan itu mencecah RM249,400.
“Berdasarkan serbuan itu, antara dirampas termasuk 21 buah lori, 67 tangki IBC, dua jentera forklift dan 28 unit pam penyedut minyak diesel.
“Semua suspek yang ditangkap pula berperanan sebagai pemandu lori dan pekerja am,” jelasnya. -KOSMO!ONLINE


Kelayakan Piala Asia B-20: Malaysia diikat Mongolia
Oleh MUHAMAD ARDIE PUTRA SUHAIMI

14 September 2022, 9:00 pm
PETALING JAYA – Skuad bawah 19 tahun (B-19) negara memulakan aksi peringkat Kumpulan E saingan kelayakan Piala Asia B-20 2023 dengan keputusan seri selepas diikat tuan rumah, Mongolia pada aksi pembukaan sebentar tadi.
Pada aksi di Stadium MFF, Ulaanbaatar itu, skuad negara yang dikendalikan Hassan Sazali Waras membariskan kesebelasan terbaik dengan menyenaraikan pemain utama seperti Najmudin Akmal, Aysar Hadi dan Aliff Izwan.
Namun, pasukan negara dilihat berdepan tekanan awal apabila tuan rumah dihadiakan sepakan penalti apabila tonggak pertahanan, Alif Farhan melakukan kekasaran.
Kesempatan tersebut digunakan oleh penyerang tuan rumah, Buyannemekh Ganbat untuk gol pertama pada minit ke-24.
Bersambung pada babak kedua, pasukan Harimau Muda dilihat tampil lebih garang dan berjaya meraih gol penyamaan yang disudahkan oleh Aliff Izwan hasil gerakan menarik Najmudin pada minit ke-54.
Skuad negara menggandakan asakan dengan pemain gantian, Muhd. Abu Khalil melakukan rembatan deras tetapi berjaya ditepis penjaga gol pada minit ke-79.

Peluang terbaik negara hadir pada masa kecederaan apabila Najmudin melakukan rembatan daripada luar kotak penalti tetapi turut dinafikan penjaga gol tuan rumah dengan keputusan kekal sehingga tamat perlawanan.
Pada satu lagi aksi Kumpulan E, Korea Selatan tidak mempunyai masalah untuk menewaskan Sri Lanka 6-0 untuk meraih tiga mata berharga.
Skuad B-19 yang masih segar dengan kejayaan menjuarai trofi Piala AFF B-19 pada Julai lepas akan bertemu Sri Lanka pada aksi kedua pada Jumaat ini. – KOSMO! ONLINE


Tetikus ‘lari’ apabila pekerja bekerja lebih masa
Oleh KOSMO!

14 September 2022, 9:00 pm
SEOUL – Syarikat teknologi Korea Selatan, Samsung mencipta tetikus komputer yang boleh membantu orang ramai mengelak daripada bekerja berlebihan, lapor laman berita Wion News semalam.
Tetikus itu direka untuk berhenti berfungsi selepas waktu pejabat yang dijadualkan.
Tetikus digelar ‘Samsung Balance Mouse’ itu merupakan alat yang akan bergerak daripada meja seseorang apabila dia mula bekerja melebihi waktu pejabat.
Gergasi teknologi itu berkongsi konsep tetikus tersebut di saluran YouTube miliknya baru-baru ini.
Dalam klip video tersebut, seorang lelaki dilihat sedang bekerja di mejanya. Apabila dia mencapai tetikus itu melepasi pukul 6 petang, ia akan mula melarikan diri.
Menurut Samsung, roda tetikus diaktifkan sebaik sahaja ia mengesan pergerakan tangan dan mula melarikan diri.

Klip itu seterusnya menunjukkan senario apabila lelaki itu cuba mencengkam tetikus tersebut dengan kuat tetapi, ia melepaskan diri daripada bahagian tengah dan melarikan diri.
Dalam video itu, kebanyakan pekerja teragak-agak untuk meninggalkan pejabat tepat pada masanya kerana berada di bawah tekanan untuk menyelesaikan tugas yang belum selesai.
Samsung menegaskan bahawa sebab utama di sebalik konsep tetikus itu adalah untuk meningkatkan keseimbangan kehidupan bekerja di Korea Selatan.
Bagaimanapun, tetikus itu masih dalam peringkat konsep awal dan tidak diketahui bila alat itu akan tersedia di pasaran. – AGENSI


Anna Jobling jadi jahat rebut Meerqeen
Oleh HANISAH SELAMAT

14 September 2022, 8:30 pm
PETALING JAYA – Mahu keluar daripada zon selesa dan enggan dikenali dengan watak putih membuatkan Anna Jobling sedia mencabar diri dengan membawakan karakter jahat.
Pemilik nama Anna Ellisa Gustin Jobling Abdul Rahman, 22, itu tidak kisah andai dibenci penonton kerana ia bakal menjadi penanda aras bahawa penjiwaan serta penghayatan lakonan watak antagonis tersebut benar-benar berkesan.
“Memang dalam kebanyakan drama saya memegang watak baik iaitu wanita tipikal yang sempurna sekali gus disenangi penonton.
“Bukan tak mahu mencuba peranan lain, tetapi mungkin penerbit dan pengarah ketika itu lebih nampak kekuatan saya dengan perwatakan sama.
“Jadi apabila ditawarkan watak bekas kekasih bernama Delila dalam drama bersiri Ash dan Aish, saya tak berfikir panjang. Ini kali pertama saya membawakan watak jahat, tetapi tidaklah begitu sukar, tambahan pula saya banyak merujuk watak antagonis lain,” kata Anna.
Pelakon berusia 22 tahun itu berkata demikian menerusi temu bual dalam talian sempena pelancaran Ash dan Aish siaran saluran Astro Ria.

Masih berkisarkan tentang kisah cinta, Ash dan Aish menampilkan gadis kampung yang membawa diri ke Kuala Lumpur untuk memulakan kehidupan baharu selepas dibuli ibu bapa serta saudaranya yang tamakkan harta keluarga.
Aish lakonan Siti Khadijah Halim yang kehilangan orang tua akibat kemalangan bertemu lelaki misteri bernama Ashrafi atau Ash (lakonan Meerqeen) yang sering membantunya pada saat memerlukan.
Kemuncak dilema pasangan itu tercetus selepas mereka berkahwin disusuli tragedi kemalangan yang menyebabkan Ash koma. Menerusi kisah cinta yang menyentuh perasaan itu, Anna membawa watak bekas kekasih Ash dan menjadi penggugat hubungan lelaki itu dengan Aish.
Anna yang dikatakan gandingan serasi Meerqeen menerusi drama fenomena Melur Untuk Firdaus juga mendedahkan penggambaran Ash dan Aish sebenarnya dijalankan terlebih dahulu berbanding naskhah kegilaan ramai, Melur Untuk Firdaus.
Gadis berdarah campuran Melayu-Inggeris itu tidak menafikan gandingan dan populariti bersama Meerqeen banyak membantu menaikkan rating drama lakonan mereka, namun menegaskan itu bukan faktor utama.
“Kemunculan kami mungkin hanya memberi peratusan kecil sebab kita tidak boleh nafikan sumbangan pelakon lain serta kekuatan jentera promosi,” katanya.
Sementara itu, bintang tinggi lampai ini juga tidak akan menolak sekiranya diminta bergandingan dengan Meerqeen untuk projek lain selagi khidmat mereka diperlukan.
Kegilaan ramai terhadap kedua-dua bintang itu membuatkan nama mereka menjadi sebutan termasuk peminat negara seberang iaitu Indonesia.


Juara bertahan, Perak tersingkir awal
14 September 2022, 8:54 pm
JUARA bertahan bola sepak Sukan Malaysia (Sukma), Perak terpaksa melupakan ibu pingat emas lebih awal apabila sah tersingkir daripada saingan kali ini.
Selepas tewas 2-0 kepada Selangor di perlawanan pertama Kumpulan A, skuad kendalian Mohd. Shahril Nizam Khalil terpaksa akur untuk melupakan pingat emas lebih awal apabila tunduk 1-0 kepada Wilayah Persekutuan di Stadium Universiti Kebangsaan Malaysia (UKM) Bangi, sebentar tadi.
Perak bermula agak baik namun Wilayah Persekutuan menjadi pasukan lebih tajam apabila membuka jaringan menerusi Muhammad Iman Fakhrullah Zamri pada minit ke-23.
Walaupun dilihat lebih menguasaj aksi di babak kedua, kecemerlangan pertahanan Wilayah Persekutuan dan penjaga golnya, Muhammad Azim Al Amin Kamaruddin memastikan mata maksimum buat Wipers sekaligus muncul pasukan pertama layak ke suku akhir.
Dalam satu lagi perlawanan Kumpulan A di Arena Universiti Malaya menyaksikan Selangor berjaya menewaskan Negeri Sembilan 1-0. -KOSMO! ONLINE